Sisukord

1. SISSEJUHATUS. 3

2. TAUST. 3

3. HINDAMINE. 5

4. HINDAMISTULEMUSTE JA SOOVITUSTE KOKKUVÕTE. 6

4.1. Ühisettevõte Clean Sky. 6

4.1.1. Ühisettevõtte organisatsiooniline korraldus ja suhted sidusrühmadega. 6

4.1.2. Teadusuuringute kava rakendamine. 7

4.2. Kütuseelementide ja Vesiniku Valdkonna Ühisettevõte. 7

4.2.1. Ühisettevõtte organisatsiooniline korraldus ja suhted sidusrühmadega. 7

4.2.2. Teadusuuringute kava rakendamine. 7

4.3. Innovatiivsete Ravimite Algatuse Ühisettevõte. 8

4.3.1. Ühisettevõtte organisatsiooniline korraldus ja suhted sidusrühmadega. 8

4.3.2. Teadusuuringute kava rakendamine. 8

4.4. SWOT-ANALÜÜS. 8

5. KOMISJONI VASTUS SÕLTUMATUTE EKSPERDIRÜHMADE ARUANNETELE. 10

5.1. Ühisettevõte Clean Sky. 10

5.1.1. Soovitused korralduse ja tõhususe kohta. 10

5.1.2. Soovitused edusammude ja tulemuslikkuse kohta. 11

5.2. Kütuseelementide ja Vesiniku Valdkonna Ühisettevõte. 12

5.2.1. Soovitused korralduse ja tõhususe kohta. 12

5.2.2. Soovitused edusammude ja tulemuslikkuse kohta. 12

5.3. Innovatiivsete Ravimite Algatuse Ühisettevõte. 13

5.3.1. Soovitused korralduse ja tõhususe kohta. 13

5.3.2. Soovitused edusammude ja tulemuslikkuse kohta. 14

6. KOKKUVÕTE. 16

KOMISJONI ARUANNE EUROOPA PARLAMENDILE, NÕUKOGULE, EUROOPA MAJANDUS- JA SOTSIAALKOMITEELE JA REGIOONIDE KOMITEELE

Ühiste tehnoloogiaalgatuste raames asutatud ÜHISETTEVÕTTE CLEAN SKY, KÜTUSEELEMENTIDE JA VESINIKU VALDKONNA ÜHISETTEVÕTTE ning INNOVATIIVSETE RAVIMITE ALGATUSE ÜHISETTEVÕTTE teine vahehindamine

1. SISSEJUHATUS

Käesolevas aruandes võetakse kokku järeldused ja peamised soovitused, mille sõltumatute ekspertide kogud esitasid teise vahehindamise raames järgmiste ühiste tehnoloogiaalgatuste kohta: ühisettevõte Clean Sky, Kütuseelementide ja Vesiniku Valdkonna Ühisettevõte ja Innovatiivsete Ravimite Algatuse Ühisettevõte. Selles esitatakse ka komisjoni tähelepanekud ning tuuakse esile valdkonnad, kus tuleks kavandada järelmeetmeid. Käesoleva aruandega täidab komisjon eespool nimetatud ühiste tehnoloogiaalgatuste loomist käsitlevate määruste[1] artikli 11 nõudeid.

Teabe ühiste tehnoloogiaalgatuste hindamise ning nende tugevuste, nõrkuste, võimaluste ja ohtude analüüsi (SWOT-analüüsi) teinud kolme sõltumatu eksperdirühma kohta leiab lisadest. Lisas on esitatud ka sõltumatute eksperdirühmade soovituste täielik loetelu. Üksikud tervikaruanded avaldatakse vastavate ühisettevõtete veebisaidil.

2. TAUST

Euroopa Ühenduse teadusuuringute, tehnoloogiaarenduse ja tutvustamistegevuse seitsmendas raamprogrammis (edaspidi „seitsmes raamprogramm”) pakuti välja pikaajaliste avaliku ja erasektori partnerluste loomine ühiste tehnoloogiaalgatustena, mida rakendataks ühisettevõtete kaudu Euroopa Ühenduse asutamislepingu artikli 171 (nüüd Euroopa Liidu toimimise lepingu artikli 187) alusel, ning määrati kindlaks nende tunnuseks olevad erikriteeriumid. Kindlaks tehti mitu strateegilist tehnoloogiavaldkonda ning loodi avaliku ja erasektori partnerlused Euroopa Komisjoni ja tööstusharude vahel. Käesolevas aruandes keskendutakse järgmistele avaliku ja erasektori partnerlustele.

Ühisettevõte Clean Sky on avaliku ja erasektori partnerlus Euroopa Liidu (esindab komisjon) ja lennundustööstuse vahel. Selle peamine eesmärk on töötada välja keskkonnasäästlikud tehnoloogiad, et aidata seeläbi saavutada ACARE 2020. aasta eesmärke[2] vähendada heitkoguseid ja müra Euroopa õhutranspordis kõikides ärilise eesmärgiga lennunduse valdkondades.

Ühisettevõttes Clean Sky esindavad tööstusharu 12 juhtivat ettevõtjat ning hetkeseisuga on ühinenud 66 liiget. Lisaks liikmetele on avalike projektikonkursside kaudu valitud üle 400 partneri, kes täidavad konkreetseid ülesandeid. Kõik liikmed ja partnerid teevad koostööd mitmes tehnoloogiavaldkonnas, mis on liidetud kuueks integreeritud tehnoloogia tutvustusvaldkonnaks, ja tehnoloogia hindamisvahendi programmiga, et hinnata ühisettevõtte Clean Sky raames välja töötatud tehnoloogialahenduste toimivust.

Kütuseelementide ja Vesiniku Valdkonna Ühisettevõte (FCH ühisettevõte) on avaliku ja erasektori partnerlus Euroopa Liidu (esindab komisjon), kütuselementide ja vesiniku valdkonna tööstusharu (esindab tööstusrühmitus NEW-IG) ja teadusringkondade (esindab teadusrühmitus N.ERGHY) vahel. Selle peamine eesmärk on kiirendada kütuseelemendi- ja vesinikutehnoloogia turule toomist, et rakendada nende potentsiaali vähese CO2-heitega energiasüsteemi loomisel. Innovatiivsete Ravimite Algatuse Ühisettevõte (ühisettevõte IMI) on avaliku ja erasektori partnerlus Euroopa Liidu (esindab komisjon) ja Euroopa Ravimitootjate Organisatsioonide Liidu (EFPIA) vahel. Selle eesmärk on luua Euroopas ravimiuuringuteks ja tehnoloogiliseks arenguks (teadus- ja arendustegevus) koostööpõhisem keskkond ning töötada välja tõhusamaid ja ohutumaid ravimeid, suurendades seejuures ELi ravimitööstuse konkurentsivõimet.

Ühisettevõtte Clean Sky eelarve on 1,6 miljardit eurot; ELi panus moodustab sellest maksimaalselt 800 miljonit eurot, millest vähemalt 200 miljonit eurot eraldatakse projektikonkurssidele. 2013. aasta septembriks oli hinnatud 14 projektikonkurssi ja välja valitud projektide portfell. Hindamise ajal sisaldas projektide portfell 349 projekti, mille toetuslepingud olid sõlmitud. 15. projektikonkursi hindamine oli pooleli ning 16. ehk viimane konkurss oli kavas välja kuulutada enne 2014. aasta lõppu.

Kütuseelementide ja Vesiniku Valdkonna Ühisettevõttes on ELi maksimaalne toetus teadustegevusele 470 miljonit eurot. Seni on välja kuulutatud kuus iga-aastast projektikonkurssi ja välja valitud projektide portfell. Esimese viie konkursiga eraldati 131 projektile ligikaudu 380 miljonit eurot. Läbirääkimised seoses 2013. aasta projektikonkursi raames esitatud 71 projektiga, mille rahastamiseks eraldatakse ligikaudu 68 miljonit eurot, olid teise vahehindamise ajal alles pooleli.

Ühisettevõtte IMI puhul eraldati toetuse maksimumsumma 1 miljard eurot seitsmenda raamprogrammi eelarvest. Seni on toimunud 10 projektikonkurssi ja projektide portfell sisaldab ligikaudu 40 käimasolevat projekti. 11. ehk viimane projektikonkurss kuulutati välja 11. detsembril 2013.

Kooskõlas ühiste tehnoloogiaalgatuste raames asutatud ühisettevõtete loomise määrustega toimus vahehindamiste esimene etapp 2010. ja 2011. aastal. Teine etapp, mida käsitletakse käesolevas aruandes, sai valmis enne 2013. aasta lõppu. Komisjoni vastus esimese vahehindamise aruannetele on lisatud partneritele suunatud teatisesse[3].

3. HINDAMINE

Kolme ühisettevõtet hinnati teise vahehindamise käigus paralleelselt. Hindamise koordineerimine oli eriti oluline, arvestades üleminekut seitsmendalt raamprogrammilt raamprogrammile „Horisont 2020” ja algatuste jätkamisega seotud protsessi.

Kõnealuse hindamise eesmärk oli hinnata toimingute tõhusust, tulemuslikkust ja kvaliteeti nii neid juhtivate organite kui ka tegevuse seisukohast.

Selleks tellis komisjon hulgalt sõltumatutelt ekspertidelt iga tehnoloogiavaldkonna kohta aruande, mis põhineks tõendite läbivaatamisel ja valitud sidusrühmade küsitlemisel. Horisontaalsete ja ühiste elementide hindamise lihtsustamiseks oli kolmes sõltumatus eksperdirühmas üks ühine liige.

Avakoosolek toimus 2013. aasta märtsis Brüsselis ning pärast seda kestis hindamine keskmiselt viis kuud. Hindamine hõlmas kaugtööd, konverentskõnesid, mitut koosolekut ja paljude eri sidusrühmade küsitlemist. FCH ühisettevõttega seoses tehti ka veebipõhine projektikoordinaatorite uuring. Ühisettevõtte Clean Sky puhul külastati mitut ettevõtet ja rajatist valitud integreeritud tehnoloogia tutvustusvaldkondade raames, et hinnata katseeksemplaride valmistamise strateegiat ja nendega seoses tehtud tööd.

Lisaks analüüsiti ettevõttesiseseid dokumente ja veebis kättesaadavat teavet, sealhulgas mitut ELi poliitikadokumenti.

Sõltumatute eksperdirühmade aruanded avaldati 2013. aasta juulis (FCH ühisettevõte), 2013. aasta augustis (ühisettevõte IMI) ja 2013. aasta oktoobris (ühisettevõte Clean Sky). Teistkordsete vahehindamistega toetati vastavalt vajadusele ühiste tehnoloogiaalgatuste raames asutatud ühisettevõtete järgmise põlvkonna loomisega seotud seadusandlikku protsessi.

4. HINDAMISTULEMUSTE JA SOOVITUSTE KOKKUVÕTE

Sõltumatute eksperdirühmade aruannete üldine järeldus oli, et ühisettevõtted on olnud oma eesmärkide saavutamisel edukad, et nad on asjakohased raamprogrammi „Horisont 2020” ülesannete seisukohast ja et neid tuleks jätkata.

Teise vahehindamise tulemused näitavad, et olemasolevad ühisettevõtted on edukalt tõendanud avaliku ja erasektori partnerluse kontseptsiooni elujõulisust seoses teadusuuringutega strateegilistes tehnoloogiavaldkondades. Nad on olnud tõhusad peamiste eesmärkide saavutamisel ja on suutnud tugevdada Euroopa rolli lennunduses, ravimitööstuses ning kütuseelementide ja vesiniku valdkonna teadus- ja arendustegevuses.

Tulevikku silmas pidades leiavad eksperdid, et mõningaid aspekte saab parandada, ning on seetõttu esitanud rea soovitusi ühisettevõtete praeguses toimimises tuvastatud nõrkuste kõrvaldamiseks või leevendamiseks ning ühisettevõtete tõhususe, tulemuslikkuse ja kvaliteedi parandamiseks.

4.1. Ühisettevõte Clean Sky

Sõltumatu eksperdirühm leidis, et ühisettevõtte Clean Sky raames tehtud teadustöö[4] on kõrge kvaliteediga. Juba on valmis mitu katseeksemplari või on neid testitud. Paljudel juhtudel kinnitavad esialgsed hinnangud keskkonnakasude kohta, et eesmärkide saavutamine programmi lõpuks on võimalik.

4.1.1. Ühisettevõtte organisatsiooniline korraldus ja suhted sidusrühmadega

Ressursside kasutamise korralduse ja tõhususe kohta märgitakse aruandes, et üldine juhtimine on tõhus programmi haldamise ning projektikonkursside ja projektide tulemuste suhtes. Sõltumatu eksperdirühm on veendunud, et ühisettevõte Clean Sky on ühise strateegilise programmi raames sisse seadnud tõhusa dialoogi tööstuse, sealhulgas VKEde, ning teadus- ja akadeemiliste ringkondade vahel ning on kõnealust programmi edukalt rakendanud. Siiski leiab sõltumatu eksperdirühm, et tugevdada tuleks olemasolevaid sidemeid nii SESARi[5] kui ka ACAREga[6] ning et ühisettevõte Clean Sky vajab paremat ülevaadet lennuettevõtjatest, aeronavigatsiooniteenuse osutajatest ja muudest sidusrühmadest.

Täitevameti toimimise kohta leidis sõltumatu eksperdirühm, et arenguruumi esineb haldustöö vähendamise, organisatsioonilise tõhususe suurendamise ning ettevõttesisese ja -välise teabevahetuse edendamise valdkonnas. Sellegipoolest on tehtud olulisi edusamme protsesside kiirendamise ja suurema tegevustõhususe saavutamise valdkonnas. Aruandes antakse soovitusi täiendavateks muudatusteks, millega parandada veelgi täitevameti tõhusust. Lisaks tuleb nüüd, kui ühisettevõte Clean Sky on korralikult toimima saadud, parandada oskuste tasakaalu projektijuhtimises.

4.1.2. Teadusuuringute kava rakendamine

Tehniliste edusammude kohta märgitakse aruandes, et hoolimata aeglasest algusest tulenenud algsetest viivitustest, on ühisettevõte Clean Sky teinud piisavaid edusamme seatud eesmärkide saavutamisel ning tema hoiak ulatusliku sidusrühmade kogukonna suhtes on selge, avatud ja mittediskrimineeriv. Eelkõige on tõhusaks osutunud projektikonkursside väljakuulutamiseks ja haldamiseks, parimate pakkumiste valimiseks, VKEde osalemise edendamiseks ning uute ühisettevõttega liitujate ja projektikonkurssidel osalejate hulga suurendamiseks kasutatud strateegia (st meetodid, protsessid ja vahendid).

Katseeksemplaride tehniline areng edeneb samuti rahuldavalt. Märgitakse, et ühisettevõtte Clean Sky tegevuse lõpuks annavad tutvustusprogrammid tõendeid mitme tehnoloogia praktikasse lõimimise kohta ja näitavad nendest tulenevat võimalikku kasu asjaomastes tegevuskeskkondades.

4.2. Kütuseelementide ja Vesiniku Valdkonna Ühisettevõte

Kütuseelementide ja vesiniku valdkonnas[7] on ELi pikaajalised kohustused ja vahendi kaudu pakutav stabiilne rahastus võimaldanud ühisettevõttel tekitada tööstusharus kindlustunnet ja toetada sektorit teadusuuringute ja rakendamise vahelise lõhe ületamisel.

4.2.1. Ühisettevõtte organisatsiooniline korraldus ja suhted sidusrühmadega

Sõltumatu eksperdirühm tunnistab, et projektijuhtimine on tõhus ja et osalejad hindavad seda, ent soovitab sellegipoolest vähendada üldkulusid. FCH ühisettevõtte juhtimisstruktuuri peetakse piisavaks, kuid seda saab veelgi täiustada, eriti otsuste tegemise tasandil ja liikmesriikidega tehtava koostöö valdkonnas. Lisaks soovitas sõltumatu eksperdirühm ühisettevõttel parandada teabevahetuse kvaliteeti.

4.2.2. Teadusuuringute kava rakendamine

Tehnoloogiliste edusammude kohta leiti hinnangus, et kütuseelementide ja vesiniku valdkonnas tehtud teadusuuringutel põhinev areng on taganud turu arengu (nt vähendanud kulusid ning parandanud toimivust ja koostisosade eluiga). Aruandes rõhutatakse, et tutvustamisprojektid, eriti transpordisektoris, on suurendanud teadmistepagasit ja kindlustunnet. Kuigi tehtud töö kvaliteeti peetakse võrreldavaks seitsmenda raamprogrammi alusel tehtud ülejäänud tööga, peetakse mõju poliitikale (kütuseelemendi- ja vesinikutehnoloogia edu alus) piiratuks, kõige suurema tõenäosusega seetõttu, et teadusuuringud on algusjärgus (vaid mõned projektid on lõpetatud). Sellegipoolest soovitavad eksperdid vaadata üle teadusuuringuid poliitikaga ühendavad mehhanismid ja sidemed ning parandada teabevahetust poliitikakujundamise eest vastutavate komisjoni talitustega. Lisaks soovitatakse lihtsustada juurdepääsu rahastamisvahenditele, et võimaldada vajalikke suuremahulisi katseeksemplare, mida on vaja selleks, et turg sellised tehnoloogiad omaks võtaks. Seejuures peaks jätkuma vahendeid ka murranguliste teadusuuringute jaoks.

4.3. Innovatiivsete Ravimite Algatuse Ühisettevõte

Sõltumatu eksperdirühma arvamuse kohaselt on ühisettevõte IMI[8] edukalt tõendanud oma tõhusust Euroopa atraktiivsuse suurendamisel ravimialase teadus- ja arendustegevuse valdkonnas, koondades ressursse ja stimuleerides eri sidusrühmade suuremat kaasatust ja osalemist ning edendades uusi tehnoloogiaid ja meetodeid ravimite väljatöötamise kiirendamiseks. Eriti rõhutatakse hinnangus projektide väga head kvaliteeti ja kõrget teaduslikku taset.

4.3.1. Ühisettevõtte organisatsiooniline korraldus ja suhted sidusrühmadega

Ühisettevõtte IMI tõhususe hindamisel analüüsis sõltumatu eksperdirühm peamisi tulemusnäitajaid, juhtimisstruktuuri ja -protsesse, teabevahetusstrateegiaid ja rahastamise kasutamist. Üks põhijäreldusi oli see, et peamisi tulemusnäitajaid tuleks edasi arendada, et paremini mõõta ja kajastada ühisettevõtte üldisi eesmärke. Lisaks on vaja pikaajalist strateegiat, et paremini hinnata ühisettevõtte IMI üldist mõju bioloogiliste ravimite tööstusele, tervishoiusüsteemile ja Euroopa majandusele.

Lisaks juhitakse aruandes tähelepanu vajadusele täiustada teabevahetusstrateegiat, et edastada eri rühmadele suunatud sõnumeid. See aitaks lahendada probleeme, mis on seotud ühisettevõtte IMI vähese nähtavusega teadusringkondade teatavate rühmade seas.

Kuigi sõltumatu eksperdirühm leidis, et täitevameti toimimises on tehtud olulisi edusamme, on siiski mitu organisatsioonilist ja personaliga seotud aspekti, mida saab parandada.

4.3.2. Teadusuuringute kava rakendamine

Teadus- ja arendustegevuse rakendamise kohta märkis sõltumatu eksperdirühm, et endiselt esineb arusaamatusi intellektuaalomandi küsimustes, kuigi probleemi suhtutakse eri sidusrühmade hulgas väga erinevalt. Sõltumatu eksperdirühm hindas jõupingutusi uue rahastamismehhanismi uurimiseks, nt uute teaduslike võimaluste kasutamist käsitlevate projektikonkursside kaudu, mis on toiminud üle ootuste hästi.

4.4. SWOT-ANALÜÜS

Et asetada hindamine laiemasse konteksti ning aidata teha järeldusi, tegid sõltumatu eksperdirühma liikmed ühiste tehnoloogiaalgatuste raames asutatud ühisettevõtete kohta SWOT-analüüsid. Üksikutest tugevustest, nõrkustest, võimalustest ja ohtudest on tuletatud mitu ühist näitajat, eriti seoses tugevuste ja nõrkustega. Analüüsid on usaldusväärsed, kuna nendes käsitletakse konkreetselt kolme viiest seitsmenda raamprogrammi alusel loodud ühisettevõttest. Komisjoni aruanne tehnoloogiaalgatuste raames asutatud ülejäänud kahe ühisettevõtte teise vahehindamise kohta, mille eest vastutab sidevõrkude, sisu ja tehnoloogia peadirektoraat, on juba avaldatud[9] ning selle järeldused on kooskõlas siin esitatuga.

Üldiselt kinnitavad tehnoloogiaalgatuste raames asutatud praeguste ühisettevõtete tugevused, et avaliku ja erasektori partnerlus on edukas koostöömudel, mis aitab konkreetsetes tehnoloogiavaldkondades toime tulla muu kui konkurentsiga seotud probleemidega. Ühised tehnoloogiaalgatused on toimiv vahend kokkuleppe saavutamiseks strateegilistes teadusuuringute kavades ning võivad aidata kasutada teadusuuringute eelarveid tõhusamalt. Teine tugevus on suutlikkus luua ja säilitada tööstusharu, teadusorganisatsioone ja akadeemilisi ringkondi ühendavaid jõulisi kogukondi, laiendades kaasatud sidusrühmade võrgustikku, luues eksperditeadmiste kriitilise massi kõige keerukamate probleemide käsitlemiseks ja saavutades teaduslikult kõrgel tasemel tulemusi. Ressursside koondamine ja sünergia suurenemine on osutunud samuti väärtuslikuks.

Ühisettevõte Clean Sky on kehtestanud tõhusa juhtimisstruktuuri ja nõuandvate organite ettevaatava osalemise; FCH ühisettevõte ja ühisettevõte IMI peaksid neid aspekte täiustama.

Nõrkustega seoses toob analüüs esile asjaolu, et veelgi saaks suurendada teadus- ja haldustöötajate vahelist tasakaalu ühisettevõtete täitevametites. Seda tuleb siiski käsitleda ühiste tehnoloogiaalgatuste raames asutatud ühisettevõtete kontseptsiooni laiemas kontekstis: tegu on ülesehituse poolest väikeste organitega, mis peavad pakkuma täismahus teenuseid teadusuuringute ja tutvustustegevuse toetamiseks. See mõjutab võimalust parandada haldus- ja teadusülesannete tasakaalu ja töötajate oskuste ümberkorraldamist täitevametites.

Sellega seoses sisaldavad komisjoni ettepanekud nõukogu määruste kohta[10] meetmeid, mis aitavad ühisettevõtetel ratsionaliseerida teatavaid haldusülesandeid ja saada rohkem kasu ühistest teenustest, mida pakutakse tervele hulgale raamprogrammi „Horisont 2020” rakendavatele organitele.

Lisaks kommenteeris sõltumatu eksperdirühm teatavate kategooriate sidusrühmade (st VKEde, EFPIA ettevõtete) väiksemat osalemist ja meetmeid, mida tuleks võtta algatuste haarde laiendamiseks. Piirkondlike, riiklike ja rahvusvaheliste algatuste ja poliitikaga koordineerimise praegust taset peetakse madalaks ja seda tuleks parandada. Sellised tähelepanekud osalemise ja koordineerimise kohta sekkumise ja poliitika eri tasanditel käsitlevad üsna spetsiifiliselt ühiseid tehnoloogiaalgatusi, kuid paranduste seire kuulub siiski komisjoni pädevusse.

Peamiste tulemusnäitajate kogumeid, kui need on ühise tehnoloogiaalgatuse raames asutatud ühisettevõtte jaoks kehtestatud, peetakse ebatäielikeks ning need piiravad võimalust kajastada laiemat sotsiaal-majanduslikku ja keskkonnaalast mõju ning eesmärkide saavutamist programmi tasandil. Viimati nimetatud tegur võib eelkõige ohustada poliitilist toetust ühiste tehnoloogiaalgatuste raames asutatud ühisettevõtetele.

Lisaks tuvastati ühise ohuna ühiste tehnoloogiaalgatuste raames asutatud ühisettevõtete maine võimalik halvenemine peamiste sidusrühmade seas.

5. KOMISJONI VASTUS SÕLTUMATUTE EKSPERDIRÜHMADE ARUANNETELE

Komisjonil on hea meel, et sõltumatud eksperdirühmad leidsid, et ühisettevõte on sobiv vahend teadusuuringute ja katseeksemplaride rakendamiseks teatavates olulistes valdkondades ja et seda tuleks jätkata. Komisjon võtab enda kohustuseks järgida talle esitatud soovitusi ja teha koostööd teiste sidusrühmade ja organitega neile suunatud soovituste asjus. Üldiselt on komisjon sõltumatute eksperdirühmade hinnangute ja järelduste ning enamike konkreetsete soovitustega nõus. Paljusid soovitusi on juba käsitletud komisjoni ettepanekutes raamprogrammiga „Horisont 2020” hõlmatavate ühiste tehnoloogiaalgatuste raames asutatud ühisettevõtete kohta.

5.1. Ühisettevõte Clean Sky

Komisjon võtab teadmiseks sõltumatu eksperdirühma järelduse, et aeglasest algusest hoolimata on ühisettevõte Clean Sky kiirendanud oma tegevust ja töötab nüüd täisvõimsusel. Kuigi kõikidest viivitustest ei ole veel täielikult taastutud, saavutatakse kogu plaanitud rakendustegevus. Komisjon tunnistab sõltumatu eksperdirühma seisukohta ja käsitab seda kinnitusena, et ühisettevõte Clean Sky liigub eesmärkide saavutamise suunas.

5.1.1. Soovitused korralduse ja tõhususe kohta 5.1.1.1. Ühisettevõtte sise-eeskirjade ja rahastamise asjakohasus

Üldiselt nõustub komisjon sõltumatu eksperdirühma arvamusega, et otsuste tegemise protsessi tuleks kiirendada, kuid seejuures rõhutab ta, et tõhustamine peab toimuma osalemisreeglite ja finantsmääruse piires, seega säilitades kontrolli ja võimaldades täielikku läbipaistvust riiklike vahendite kasutamise küsimuses.

5.1.1.2. Täitevameti organisatsioonilise korralduse ja menetluste, sealhulgas seire tõhusus

Komisjon on nõus, et ühisettevõtete laiendamine annab võimaluse tõhustada haldus- ja tehniliste vahendite kasutamist. Siiski on oluline märkida, et ratsionaliseerimist tuleb vaadelda ja teostada raamprogrammi „Horisont 2020” rakendamise laiemas kontekstis, mille raames on ühisettevõtted vahend seadusandja määratud eesmärkide saavutamiseks.

5.1.1.3. Teabevahetuse tõhusus

Komisjon on nõus, et teabevahetusest peaks saama ühisettevõtte sisemise ja välise sünergia peamine kanal. Ta on kindlalt valmis toetama selle eesmärgi saavutamist. Oluline on seada sisse tõhus teabevahetus ja suunata see üldsusele, valdkondade esindajatele, poliitikakujundajatele ja rahvusvahelistele kogukondadele. Komisjon on sõltumatu eksperdirühmaga nõus, et seni on saavutatud väga häid tulemusi ja et praegune seis on oluline lähtepunkt edasisteks täiendusteks teabevahetuses. Peale selle on komisjon nõus, et tugevdada tuleks sidemeid ühisettevõtete SESAR ja Clean Sky vahel, ning on valmis tegema koostööd mõlema ühisettevõttega, et parandada teabevahetust ja suurendada sünergiat ja vastastikust täiendavust.

Lisaks on komisjon valmis tegema tihedat koostööd ühisettevõttega Clean Sky ja kõikide sidusrühmadega, sealhulgas riikide esindajate rühma liikmetega, et suurendada ühisettevõtte Clean Sky 2 tuntust ja nähtavust üle maailma.

5.1.1.4. Projektikonkursside kvaliteet

Sõltumatu eksperdirühm tunnistab, et projektikonkursside menetlemine ja rakendamine on olnud tõhus ja vastav partnerite rollile ühisettevõtte Clean Sky tehnilises programmis. Komisjon on nõus, et sellist lähenemisviisi tuleks jätkata ja et projektikonkursid peaksid jääma erieesmärkide saavutamise oluliseks osaks veelgi ulatuslikumas ühisettevõttes Clean Sky 2. Sõltumatu eksperdirühm leiab, et täiendavat tööd tuleks teha konkursside tehnilise sisu süsteemse ülevaatamise valdkonnas, ning komisjon on valmis selle eesmärgi saavutamisele kaasa aitama.

5.1.2. Soovitused edusammude ja tulemuslikkuse kohta 5.1.2.1. Üldised edusammud ja tulemuslikkus

Komisjon on nõus sõltumatu eksperdirühma järeldusega, et ühisettevõte Clean Sky 2 peaks saama lennunduse valdkonnas üleeuroopalise katsepõhise innovatsiooniprogrammi keskuseks. Keskkonnaalaste ja konkurentsiga seotud eesmärkide saavutamiseks tuleb tugineda ühisettevõtte Clean Sky edukale rakendamisele seitsmenda raamprogrammi alusel. Komisjon rõhutab, et sellised keskkonnaalased eesmärgid ja nende saavutamisel tehtud edusammud tuleb kooskõlastada teiste keskkonnapoliitikat toetavate algatustega.

Komisjon märgib, et sõltumatu eksperdirühma arvamuse kohaselt on lõpliku tutvustamisetapi strateegia ja ettevalmistamine, sealhulgas lennukatsed, olnud eeskujulikud. Seejuures tõi sõltumatu eksperdirühm esile vajaduse siduda ühisettevõtte Clean Sky eesmärgid intensiivsemalt lennundussektori üldiste eesmärkidega, mis on sätestatud Euroopa tehnoloogiaplatvormis ACARE. Komisjon jagab sõltumatu eksperdirühma seisukohta ja uurib võimalust arendada edasi meetodeid ACARE eesmärkide saavutamisega seoses tehtud edusammude hindamiseks.

5.1.2.2. Kohapealsed külastused

Sõltumatu eksperdirühm tunnistab, et kohapealsed külastused võimaldasid vahetult kogeda ühisettevõtte Clean Sky raames tehtud edusamme ja seda, kuidas saavutatud tulemustega on jõutud konkreetsete eesmärkideni. Komisjon on nõus sõltumatu eksperdirühma seisukohaga ja soovitusega tagada see, et kohapealsed külastusi kaalutaks tulevastes hinnangutes.

5.1.2.3. Tehnoloogia hindamisvahend ja poliitilised vajadused

Komisjon võtab teadmiseks tehnoloogia hindamisvahendi praeguse taseme, mis on kohandatud tehnoloogilistele hindamistele. Komisjonil oleks hea meel laiendada tehnoloogia hindamisvahendi alla kuuluvate vahendite arendamisvaldkonda.

5.2. Kütuseelementide ja Vesiniku Valdkonna Ühisettevõte 5.2.1. Soovitused korralduse ja tõhususe kohta 5.2.1.1. Juhtimine ja sidusrühmade kaasamine

Komisjon on nõus, et otsustusprotsessid peaksid olema võimalikult kiired, kuid rõhutab, et juhatuse koosolekute korraldamisel ja ettevalmistamisel tuleks tagada nõuetekohased tähtajad. Tuleb märkida, et komisjoni hääl juhatuses on jagamatu ning talitusesisese konsulteerimisprotsessi jaoks tuleks anda piisavalt aega, et võimaldada kokkuleppe saavutamine kõikides asjaomastes talitustes. Praegused tähtajad juhatuse koosoleku dokumentide esitamiseks ja kirjalikele menetlustele vastamiseks arvestavad selle vajadusega.

EL jälgib juhatuse liikmena ressursside nõuetekohast jaotamist, kohustuste täitmist liikmete poolt ja menetluste tõhusat rakendamist. Tegevdirektori volitused küsimustes, kus komisjonil on vetoõigus (üldiselt riiklike kulutusega seotud küsimused), on piiratud ning need peaksid seetõttu jääma juhatuse otsustada. Komisjon toetab ettepanekut tugevdada teabe rolli ja parandada selle voogu seoses riikide esindajate rühmaga.

5.2.1.2. Halduslik ülesehitus ja juhtimine

Komisjoni ettepanek FCH ühisettevõtte 2 määruse kohta sisaldab osa haldusülesannete jagamise võimalust. Arvestades ühisettevõtete autonoomsust, ei ole komisjonil siiski võimalik võtta nende pädevusest uuesti ära ülesandeid, mille komisjoni pädevusse viimist soovitas sõltumatu eksperdirühm. Komisjon on valmis uurima tööstusharu kulutuste jälgimise võimalusi, kui see on kooskõlas raamprogrammis „Horisont 2020” sätestatud üldise lihtsustamisega.

5.2.2. Soovitused edusammude ja tulemuslikkuse kohta

Rahastamise küsimuses on komisjon väljapakutud meetmetega nõus. Uue FCH ühisettevõtte 2 määruse ettepanekuga nähakse ette, et ühisettevõttel on tõepoolest juurdepääs tagatisfondile, mis tähendab, et VKEde osalemine muutub lihtsamaks.

Tööprogrammidega seoses astutakse uusi samme sünergia ja vastastikuse mõju suurendamiseks teiste asjakohaste valdkondadega. Juba on võetud meetmeid tööprogrammide võimalikult ulatuslikuks kooskõlastamiseks nii raamprogrammi „Horisont 2020” esimeste konkursside kui ka Euroopa keskkonnahoidlike autode algatuse tegevuse puhul.

Komisjon on valmis uurima, kuidas tõhustada vastastikust mõju poliitikakujundamise eest vastutavate komisjoni talituste ja ühisettevõtte vahel, et tagada ühisettevõtte tegevuse suurem tähtsus poliitikavaldkondades. Samuti tagab ta teaduslike tõendite pideva lõimimise transpordi- ja energiapoliitikasse.

Programmi ERA-NET[11] ja Euroopa Energiaalaste Teadusuuringute Liidu (EERA) ühisprogrammi kütuseelementide ja vesiniku valdkonnas võib pidada asjakohasteks vahenditeks riiklike ja piirkondlike tegevuse koordineerimiseks selles valdkonnas ja need võivad olla FCH ühisettevõttele tõhusad partnerid.

Komisjon uurib võimalust lisada vesinikuinfrastruktuurid struktuurifondide uude riiklikusse strateegilisse võrdlusraamistikku.

5.3. Innovatiivsete Ravimite Algatuse Ühisettevõte 5.3.1. Soovitused korralduse ja tõhususe kohta 5.3.1.1. Organisatsiooniline struktuur ja rahastamismehhanismid Komisjon tunnistab sõltumatu eksperdirühma soovitusi täiustada veelgi ühisettevõtte IMI täitevameti organisatsioonilist struktuuri, et tagada sobiv tasakaal haldus- ja teadustöötajate vahel. Lisaks tuleks täitevametis kindlaks teha võimalikud oskuste või pädevuste lüngad ja need täita. Sõltumatu eksperdirühm soovitab ühisettevõtte IMI puhul uurida, kas mõningaid haldus- ja horisontaalseid ülesandeid saab jagada teiste ühisettevõtetega, teades, et komisjon on sellise lähenemisviisi juba kasutusele võtnud ühisettevõtet IMI 2 käsitlevas ettepanekus. Komisjon toetab soovitust jätkata uute rahastamismehhanismide kavandamist ja plaanimist, et tagada praeguste ja tulevaste projektide jätkusuutlikkus, kui see on asjakohane ja kooskõlas raamprogrammi „Horisont 2020” eeskirjadega. 5.3.1.2. Juhtimine ja tööstusharu sidusrühmade kaasamine

Sõltumatu eksperdirühm julgustas komisjoni kaaluma võimalust kasutada ristvõrdlemist, et teha kindlaks parima tava valdkonnad riikide esindajate rühma operatiivülesannete ja ühisettevõtete teaduskomitee jaoks. Komisjonil on selle soovituse üle hea meel ja ta julgustab head tava jagama, eriti küsimustes, mis on seotud nõuandvate organite juhtimise ja rolliga.

Sõltumatu eksperdirühm märkis lisaks, et ühisettevõtte IMI projektidele tuleks kasuks selliste keskmise suurusega ravimiettevõtete osalemine, mis on VKEks kvalifitseerumiseks liiga suured, aga ei ole EFPIA liikmed. Ühisettevõttel soovitati leida viis, kuidas kaasata selliseid ettevõtteid tulevastesse projektidesse. Komisjon toetab seda tähelepanekut ja on käsitlenud seda oma ettepanekus raamprogrammi „Horisont 2020” kuuluva ühisettevõtte IMI 2 kohta. See hõlmab partnerluse võimalusi muudele ettevõtetele kui EFPIA liikmed ja VKEd, eriti keskmise suurusega ettevõtetele.

Komisjon võtab teadmiseks sõltumatu eksperdirühma soovituse kasutada mitterahaliste sissemaksete raames võimalust kaasata ELi-väliseid mitterahalisi sissemakseid. Lisaks märgib komisjon, et tööstuse ulatuslikuma osalemise stimuleerimiseks ühisettevõttes IMI on EFPIA-l soovitatud võtta kõnealusest soovitusest tulenevaid meetmeid.

5.3.1.3. Teabevahetusstrateegia ja teadlikkuse suurenemine

Komisjon on nõus, et Innovatiivsete Ravimite Algatuse Ühisettevõtte juhatus peaks tegema kõik, et viia lõpule ja võtta kasutusele äsja välja töötatud teabevahetusstrateegia, mille saaks siduda ühisettevõtte visiooni ja pikaajalise poliitikaraamistikuga. See aitab näidata ühisettevõtte IMI väärtust sidusrühmade seas ja mujal ning seeläbi äratada huvi suurema osalemise ja investeerimise vastu.

Komisjon tunnustab EFPIA kokkulepet arendada edasi laiale sidusrühmade hulgale – sealhulgas üldsusele, patsiendiorganisatsioonidele ja reguleerimisasutustele – suunatud teabevahetust. Ühisettevõtte IMI töö olulisuse näitamiseks on väga oluline võtta sisendite ja protsesside asemel tähelepanu alla väljundid ja mõjud. See suurendab veelgi ühisettevõtte nähtavust, tõstab selle mainet ja kogub üldsuse toetust.

Sõltumatu eksperdirühm soovitas kaasata riikide esindajate rühma liikmeid, kes tegutseksid oma riigis ühisettevõtte IMI saadikutena, et suurendada toetust ja osalust tulevastes konkurssides.

Juhatus on juba võtnud meetmeid, nõudes, et iga riik määraks kindlaks ja nimetaks ametisse ühisettevõtte IMI nn teadussaadikud. Saadikud tuleks valida kõrgetasemeliste tippteadlaste hulgast, kes osalevad ühisettevõtte projektides või kellel on põhjalikud teadmised algatuse teadustegevusest. Nende roll oleks suurendada teadlikkust ja edendada saavutusi riiklikul ja piirkondlikul tasandil. Koostatud on võimalike kandidaatide esialgne nimekiri. Kandidaadid on valitud ühisettevõtte IMI projektides osalenute ja teaduskomitee endiste liikmete hulgast.

Komisjon hindab seni VKEde kaasamiseks tehtud jõupingutusi ja leiab, et neid tuleks jätkata. Komisjon toetab sõltumatu eksperdirühma soovitusi suunatud teabevahetuse ja sõnumite kohta seoses intellektuaalomandi poliitika küsimuste ja näidetega VKEdest, mis on saanud kasu ühisettevõtte IMI projektides osalemisest.

5.3.2. Soovitused edusammude ja tulemuslikkuse kohta 5.3.2.1. Peamised tulemusnäitajad

Komisjon on nõus, et peamised tulemusnäitajad vajavad veel täiustamist kooskõlas üldise lähenemisviisiga, mille seadusandja sätestab raamprogrammi „Horisont 2020” jaoks. On selge, et pikaajaline strateegia ja peamised tulemusnäitajad on vajalikud investeerimistulu mõõtmiseks ning ühisettevõtte IMI tasuvuse ja alternatiivkulu hindamiseks. Komisjon on selle poolt, et koondatud peamisi tulemusnäitajaid tuleks korrapäraselt jälgida ja teavitada nendest laialdaselt ka teisi isikuid peale tavalise teadus- ja uurimisringkondade.

5.3.2.2. Andmete ja teabe kättesaadavus

Sõltumatu eksperdirühm soovitas komisjonil aidata koos EFPIAga esitada teavet ja baasnäitajaid, mida on vaja koondatud peamiste tulemusnäitajate väljatöötamiseks. Üldiselt on komisjon sõltumatu eksperdirühmaga nõus, kuid toetab ka paremat vastastikust andmevahetust, mis oleks kasulik poliitikakujundamisele komisjoni talitustes.

6. KOKKUVÕTE

Komisjon tunnustab sõltumatute eksperdirühmade tehtud põhjalikku ja täpset tööd ühisettevõtte Clean Sky, Kütuseelementide ja Vesiniku Valdkonna Ühisettevõtte ja Innovatiivsete Ravimite Algatuse Ühisettevõtte teisel vahehindamisel. Eriti tunnustab ta sõltumatute eksperdirühmade jõupingutusi kolme ühisettevõtte menetluste ristvõrdluse esitamisel ning ühisettevõtte Clean Sky puhul katseeksemplaride tasandi saavutuste hindamiseks ette võetud tiheda kohapealsete külastuste graafiku eest. Lisaks märgib komisjon, et sõltumatud eksperdirühmad tunnistasid artiklil 187 põhinevate algatuste kaudu rakendatud avaliku ja erasektori partnerluse lähenemisviisi asjakohasust ja olid positiivselt meelestatud ühisettevõtete tulevikuväljavaadete suhtes raamprogrammi „Horisont 2020” all. Komisjon märgib, et seni tehtud kahe vahehindamise raames esitatud seisukohad on rahuldavalt ja tulemuslikult järjepidevad, ja võtab teadmiseks sõltumatute eksperdirühmade tõdemuse, et enamik 2010. ja 2011. aastal tehtud esimeste vahehindamiste raames esitatud soovitustest on edukalt rakendatud.

Sõltumatu eksperdirühma soovitusi peetakse kasulikuks ühisettevõtete praegustes toimingutes kindlaks tehtud nõrkuste kõrvaldamist või vähemalt leevendamist silmas pidades. Neid võetakse arvesse seadusandliku protsessiga võimaldatavas ulatuses raamprogrammiga „Horisont 2020” hõlmatavate ühiste tehnoloogiaalgatuste raames asutatavate ühisettevõtete puhul (st ühisettevõte Clean Sky 2, Kütuselementide ja Vesiniku Valdkonna Ühisettevõte 2 ja Innovatiivsete Ravimite Algatuse Ühisettevõte 2).

Komisjon võtab endale kohustuse rakendada sekkumispädevuse piires parandusmeetmeid, kui see on asjakohane. Samuti jätkab ta soovituste nõuetekohaseks käsitlemiseks koostööd teiste ühisettevõtete sidusrühmade ja organitega.

Lõpuks tuletab komisjon meelde, et ühisettevõtete järgmist põlvkonda käsitlevate soovituste rakendamiseks on vaja vastu võtta uued nõukogu määrused. Protsessid ühisettevõtte Clean Sky, Kütuseelementide ja Vesiniku Valdkonna Ühisettevõtte ja Innovatiivsete Ravimite Algatuse Ühisettevõtte jätkamiseks raamprogrammi „Horisont 2020” raames käivad alates 10. juulist 2013, kui komisjon esitas määruste ettepanekud.

[1] Ühisettevõte Clean Sky: nõukogu määrus (EÜ) nr 71/2008; Kütuseelementide ja Vesiniku Valdkonna Ühisettevõte: nõukogu määrus (EÜ) nr 521/2008; Innovatiivsete Ravimite Algatuse Ühisettevõte: nõukogu määrus (EÜ) nr 73/2008.

[2] ACARE eesmärgid (võrdlusalus on 2000. aasta): i) vähendada kütusetarbimist ja süsinikdioksiidi heidet 50 % võrra reisijakilomeetri kohta; ii) vähendada lämmastikoksiidide heidet 80 %; iii) vähendada tajutavat müra 50 %; iv) teha olulisi edusamme õhusõidukite ja nendega seotud toodete tootmise, hooldamise ja kõrvaldamise keskkonnamõju vähendamisel.

[3] Vt komisjoni talituste töödokument SEK(2011) 1072 (lõplik) ja komisjoni teatis Euroopa Parlamendile, nõukogule, Euroopa Majandus- ja Sotsiaalkomiteele ja Regioonide Komiteele „Partnerlus teadusuuringute ja innovatsiooni valdkonnas” (SEK(2011) 1072).

[4] http://www.cleansky.eu/sites/default/files/news/clean_sky_-_2nd_interim_assessment.pdf.

[5] http://www.sesarju.eu/.

[6] http://www.acare4europe.org/.

[7] http://www.fch-ju.eu/sites/default/files/2nd%20interim%20evaluation.pdf.

[8] http://www.imi.europa.eu/sites/default/files/uploads/documents/Governance/2ndInterimEvaluationIMI.pdf.

[9] COM(2013) 830.

[10]COM(2013) 496 biotoorainel põhinevad tööstusharud; COM(2013) 505 ühisettevõte Clean Sky 2; COM(2013) 506 Kütuseelementide ja Vesiniku Valdkonna Ühisettevõte 2; COM(2013) 501 ühine tehnoloogiaalgatus „Euroopa juhtpositsiooni tugevdamine elektroonikakomponentide ja -süsteemide toel” (ECSEL) COM(2013) 495 Innovatiivsete Ravimite Algatuse Ühisettevõte 2.

[11] ERA-NETi eesmärk on tõhustada liikmesriikides ja ühinenud riikides riiklikul või piirkondlikul tasandil teostatavate teadusuuringute koostööd ja koordineerimist.

http://ec.europa.eu/research/era/era-net-in-horizon-2020_en.html.

Sisukord

I LISA. SÕLTUMATUTE EKSPERDIRÜHMADE SOOVITUSED.. 2

II LISA. SWOT-analüüsid. 12

III LISA. Eksperdihindamiskomisjonide koosseis. 17

I LISA. SÕLTUMATUTE EKSPERDIRÜHMADE SOOVITUSED

Ühisettevõte Clean Sky (CS)

Soovitus || Vastutav organ

Edusammud seoses keskkonnaalaste eesmärkidega ||

Seoses CS1 ja CS2ga: praegust protsessi kirjeldatakse CSi eesmärke silmas pidades. Eksperdirühm soovitab läbipaistvamat jälgitavust ACARE eesmärkide ja ühisettevõtte Clean Sky konkreetsete panuste vahel. || Juhatus, ühisettevõte

Eksperdirühm julgustab partnereid ja projektijuhte tooma rohkem selgust ja järjepidevust esitatud andmetesse ja eeldustesse, mida tehakse keskkonnaeesmärkide hindamisel ACARE eesmärkide suhtes. || Juhatus, ühisettevõte, tulevased avaliku ja erasektori partnerlused

Koordineerimine seitsmenda raamprogrammi, ühisettevõtte SESAR ja riiklike programmidega ||

Soovitakse süvendada töörühma tasandil olemasolevaid suhteid nii ühisettevõtte SESARi kui ka ACAREga, et jõuda ühisettevõttes parema arusaamani lennuettevõtjate, aeronavigatsiooniteenuse osutajate ja muude sidusrühmade küsimuses. ||

Eksperdirühm usub, et teabevahetus ühisettevõtte ja riikide esindajate rühma vahel on väga oluline ja soovitab, et riikide esindajate rühm mängiks jätkuvalt olulist rolli riiklike programmide ühisettevõttele Clean Sky vastavuse tagamises. || Juhatus, ühisettevõte, tulevased avaliku ja erasektori partnerlused

Osalemise edendamise tulemuslikkus ||

Eksperdirühm peab heaks seda, et ühisettevõte Clean Sky ei nõua projektikonkurssides osalemise tingimusena konsortsiumit, vaid kandideerida saavad üksikud ettevõtted ning et iseseisvate toetusesaajate seas on ka VKEsid. Ta soovitab siiski teha VKEde ja uued osalejate arvukas osavõtt paremini nähtavaks (vt ka 3.5 „Teabevahetuse tõhusus”). || Ühisettevõte

Integreeritud tehnoloogia tutvustusvaldkonna ja tehnoloogia hindamisvahendi strateegiate tulemuslikkus ||

Eksperdirühm tunnistab, et kõrgtehnoloogiaks valmisoleku taseme (TRL) kontseptsiooni on täpsustatud, ning soovitab ühisettevõttel Clean Sky levitada tulemusi teadus- ja arendustegevuse ringkondades. || Ühisettevõte

Seoses CS1 ja CS2-ga: külastustega saadi tõendeid väga hea koostöö kohta teadusarenduse ja lennutestide ettevalmistamise vahel. Valdkondadeülesed rühmad on koos kogenud lennutestide asjatundjatega teinud üksikasjalikud ülevaatused. Lähtudes keskkonnasäästliku piirkondliku õhusõiduki lennutestide hea ettevalmistamise näitest, soovitab eksperdirühm integreeritud tehnoloogia tutvustusvaldkondadel teha suuremaid jõupingutusi parimate tavade edastamiseks ja levitamiseks ning kutsub neid üles võtma enda tulevase tegevuse jaoks õppust teiste samasuguste tutvustusvaldkondade kasulikest ja edukatest kogemustest. || Ühisettevõte, tulevased avaliku ja erasektori partnerlused

Vastastikune täiendavus raamprogrammi „Horisont 2020” teiste tegevustega ||

CS2 on asjakohane raamistik tööstusharu juhitud projektide rakendamiseks ja juhtimiseks. Oluline on pühendada suur osa eelarvest sellistele projektidele, et viia tehnoloogiaid TRL3-lt, TRL4-le või parimal juhul 5-le ilma eelneva eesmärgita toetada lendavat täismahus platvorminäidist. || Juhatus, ühisettevõte, Euroopa Komisjon, tulevased avaliku ja erasektori partnerlused

On oluline, et seda sorti tööstusharu juhitud projekte juhib otse ühisettevõte ilma kõrgema kõrgtehnoloogiaks valmisoleku tasemega suurprojektide sekkumiseta. || Juhatus, ühisettevõte, Euroopa Komisjon, tulevased avaliku ja erasektori partnerlused

Neis projektides tuleks kasutada tehnoloogia hindamisvahendit, et esitada sisendeid hindamisetapis ning hinnata keskkonnamõju ja tõhusust projektide lõpus. || Juhatus, ühisettevõte, Euroopa Komisjon, tulevased avaliku ja erasektori partnerlused

Ühisettevõtte Clean Sky õigusraamistiku ja juhtimise sobilikkus ||

Eksperdirühm soovitab säilitada teadusliku ja tehnilise nõuandekogu rolli ja suurendada seda näiteks strateegilise uurimis- ja innovatsioonikava tulevaste uuenduste kavandamisel. Nende panust, ka CS2 puhul, peetakse oluliseks ning soovitatakse tagada kõrget kvaliteeti pakkuvate isikute kaasamine (nagu ühisettevõtte Clean Sky puhul). || Juhatus, ühisettevõte, tulevased avaliku ja erasektori partnerlused

Hoolimata nõuandvate organite väärtuslikust panusest, võiksid teaduslik ja tehniline nõuandekogu ja riikide esindajate rühm täita veelgi ulatuslikumat ja aktiivsemat rolli. Ühisettevõte Clean Sky peaks püüdma maksimeerida nõuandvate organite potentsiaali, et saada tuge ülejäänud konkurssidele ja muule tegevusele kõikidel tasanditel. || Juhatus, ühisettevõte

Ühisettevõtte sise-eeskirjade ja rahastamise asjakohasus ||

Eksperdirühm rõhutab, et ühisettevõte Clean Sky toetab ka nende plaanide täitmist, milles on ühiselt kokku leppinud kõik sidusrühmad, ning leiab, et mitmeaastane lähenemisviis on kasulik, ja soovitab seda tulevikus jätkata. || Juhatus, ühisettevõte, tulevased avaliku ja erasektori partnerlused

Eksperdirühmal on kahju, et liikmete mitmeaastase mudeltoetuslepinguga seotud läbirääkimiste asjus püsib vajadus suurema paindlikkuse järele lepingute haldamises. Üldiselt soovitab eksperdirühm anda tegevdirektorile juhtimisküsimustes rohkem otsustusõigust ja usub, et mudeltoetuslepingu eelarvega seotud siirdeid peaks algatama, arutama ja rakendama tegevdirektor. See samm aitaks kiirendada vajalike otsuste rakendamist, kuna enam poleks vaja kaasata juhatust. || Juhatus, ühisettevõte, Euroopa Komisjon, tulevased avaliku ja erasektori partnerlused

Eksperdirühm on teadlik, et on esitatud soovitusi seoses strateegilise planeerimise (ÜKJP) terviklikkuse ja ajastusega, iga-aastase planeerimise kooskõlastamisega (AIP) ja mudeltoetuslepingute iga-aastaste muudatustega. Sellega seoses on siseauditi talitus teinud konkreetse järelduse edasiste teemamuudatuste kohta võrreldes heakskiidetud AIPga. Eksperdirühm toetab plaane delegeerida mitu otsust ja funktsiooni juhatuselt tegevdirektorile selliste muudatuste heakskiitmiseks, et tagada ühisettevõtte vajalik paindlikkus kohandada teemade loetelu vastavaks aasta tegelikele vajadustele. || Juhatus, ühisettevõte, Euroopa Komisjon, tulevased avaliku ja erasektori partnerlused

Seoses CS1 ja CS2ga: eksperdirühm leiab, et olemasolevad võimalused jagada eelarve integreeritud tehnoloogia tutvustusvaldkondade vahel ümber (üleminek integreeritud tehnoloogia tutvustusvaldkondade vahel toimus 2012. aastal) on esimene samm eelarve paindlikumaks muutmise suunas. Eksperdirühmal on kahju, et endiselt ei ole eriolukorra eelarvet, kuna see võimaldaks integreeritud tehnoloogia tutvustusvaldkondade vahelist paindlikkust. Seetõttu soovitab ta juhatusel kaaluda 5–10 %-lise eriolukorra eelarve kehtestamist. || Juhatus, ühisettevõte, Euroopa Komisjon, tulevased avaliku ja erasektori partnerlused

Eksperdirühm on arvamusel, et mitterahaliste sissemaksete kontrollimine on endiselt töömahukas ja aeganõudev hallata ja arutada ning et praegune menetlus ei ole tõhus. Seepärast soovitab ta võtta meetmeid menetluse lihtsustamiseks. || Juhatus, ühisettevõte, Euroopa Komisjon

Ühisettevõtte juhtivmeeskonna organisatsioonilise korralduse ja menetluste, sealhulgas seire tõhusus ||

Kuigi täitevamet on teinud olulisi edusamme protsesside kiirendamisel ja tegevustõhususe saavutamisel, soovitab eksperdirühm teha tõhususe parandamiseks täiendavaid muudatusi. Nüüd, kui ühisettevõte Clean Sky on hästi toimima saadud, on vaja parandada üldise halduse ja projektijuhtimise oskuste tasakaalu täitevametis. || Juhatus, ühisettevõte, Euroopa Komisjon

Eksperdirühm leiab, et ühisettevõtte tehniliste töötajate arv on ebapiisav ja soovitab juhatusel üle vaadata personalinõuded tagamaks, et juhtivmeeskond saab täita täielikult oma koordineerimis- ja seireülesandeid. Seejuures soovitab ta vaadata läbi võimalikud teenused, mida saab jagada teiste ühisettevõtetega, ja haldusteenused, mida saaks tellida allhanke korras. || Juhatus, ühisettevõte, Euroopa Komisjon

Ühisettevõtte Clean Sky täitevamet peaks otsima lisavõimalusi bürokraatia vähendamiseks ning tagama, et organisatsiooniline struktuur on eesootavateks ülesanneteks optimaalne. || Ühisettevõte

Kuigi osalemise ja taotluste edukuse määrad näitavad, et ühisettevõtte toimimine programmi haldamise, projektijuhtimise ning programmi kavandamise ja rakendamise alal on piisav ja suutlik, märgib eksperdirühm, et avalduse esitamisest uuringutoetuse saamiseni kuluv aeg on endiselt küllalt pikk (240 päeva konkursi avaldamisest kuni partneritega sõlmitava mudellepinguni; 2012. aastal sõlmitud toetuslepingute puhul keskmiselt 360 päeva) ja soovitab seda ajavahemikku lühendada. || Ühisettevõte

Eksperdirühm tunnistab 16 sisekontrollistandardist koosneva süsteemi väärtuslikkust ning peab seda tõhusa ja tulemusliku juhtimise jaoks usaldusväärseks süsteemiks. Ta hindab seda, et strateegiline ja iga-aastane planeerimine on rahuldaval määral kooskõlas, ning soovitab rakendada seda süstemaatiliselt. || Ühisettevõte

Eksperdirühm tervitab ühisettevõtte kavatsust (vastavalt juhatuse 22. märtsi 2013 koosolekule) alustada koolitusi tippjuhtidele ning toetab jõupingutusi suurendada projektiametnike ja haldustöötajate seiret, et tagada viivituste ja projektide täitmisega seotud probleemide võimalikult kiire lahendamine. Need on olulised sammud praegu üldist tõhusust piiravate viivituste käsitlemisel. || Ühisettevõte

Eksperdirühm hindab seda, et hindamisperioodil kasutati ühisettevõtte Clean Sky finantsaruannete järelauditeid, ning soovitab jätkata veamäärade vähendamiseks tehtud jõupingutusi. Ta hindab ka seda, et ühisettevõte on teinud jõupingutusi valideerimisele eelneva kontrolli protsessi täiustamiseks ja on esitanud abisaajatele juhised ühisettevõtte Clean Sky projektide kulude abikõlblikkuse kohta. || Ühisettevõte

Integreeritud tehnoloogia tutvustusvaldkonna organisatsioonilise korralduse ja menetluste tõhusus ||

Eksperdirühm hindab seda, et seire- ja kontrollivahendid on välja arendatud ja neid rakendatakse, ning soovitab kasutada ühtlustatud eduaruandeid ja tehnilise hindamise aruandeid kõikides integreeritud tehnoloogia tutvustusvaldkondades. Eelkõige peaksid eduaruanded hõlmama saavutatud edusammude ja tulemuste võrdlust kavandatud edusammude ja tulemustega. Eksperdirühm soovitab tehnilise hindamise aruannetes järgida Euroopa Komisjoni standardit. See standard on kasulik tehniliste ja halduslike aspektide süstemaatiliseks hindamiseks. || Ühisettevõte

Teabevahetuse tõhusus ||

Koostöö ja teabevahetus integreeritud tehnoloogia tutvustusvaldkondade vahel tundub olevat endiselt piiratud ja neid tuleks suurendada. Integreeritud tehnoloogia tutvustusvaldkondade raames toodetud mudeleid ja vahendeid tuleks analüüsida võimalike täienduste vaatenurgast. Hoolikalt tasub kaaluda tehnoloogia hindamisvahendi liidest teiste integreeritud tehnoloogia tutvustusvaldkondade suhtes, et tagada õigeaegsed tulemused. || Juhatus, ühisettevõte

Seoses CS1 ja CS2ga: eksperdirühm usub, et teabevahetust integreeritud tehnoloogia tutvustusvaldkondade vahel saab parandada tehnoloogia hindamisvahendi kui tagasiside ja tehniliste küsimuste tõhusa arutamise vahendi ulatuslikuma kasutamisega. Tihedamad suhted ACARE ja ühisettevõtte SESAR töörühmadega võivad samuti teabevahetusprotsessi parandada. Ühisettevõtte meeskond peaks selles protsessis rohkem osalema ja selleks tuleb eraldada lisaressursse. || Juhatus, ühisettevõte, Euroopa Komisjon, tulevased avaliku ja erasektori partnerlused

Eksperdirühm usub, et ühisettevõtte Clean Sky maine parandamine peaks olema selle teabevahetuse eesmärkide põhiaspekt. Eksperdirühm toetab varasema vahehindamise soovitusi ning kordab, et ühisettevõte Clean Sky peaks parandama oma nähtavust huvitatud üldsuse seas. || Ühisettevõte

Eksperdirühm hindab jõupingutusi, mida täitevamet on teinud konkurssidest teavitamiseks ja ühisettevõtte Clean Sky algatuste tutvustamiseks väljaannete kaudu. Ometi leidis ta, et kuna projektidega on seotud rohkem edulugusid, võiks neid kasutada intensiivsemaks teavitustegevuseks, mis oleks suunatud laiemale hulgale sidusrühmadele, sealhulgas liikmesriikide poliitikakujundajatele. || Ühisettevõte

Veebisaidil esitatud tehnilist teavet tuleks täiendada integreeritud tehnoloogia tutvustusvaldkondade aktiivsema osalemise ja panustamisega. Lisaks peetakse vajalikuks leida asjakohased vormid tehnoloogia hindamisvahendi tegevuse ja hinnangute edastamiseks. || Ühisettevõte

Eksperdirühm soovitab keskenduda ühisettevõtte Clean Sky teabevahetusstrateegias laiemate sotsiaal-majanduslike ja keskkonnamõjude tutvustamisele ning tagada kõnealuse teabe jõudmine lisaks lennunduse sidusrühmadele ka poliitikute ja otsustajateni Euroopa ning liikmesriikide tasandil. Sellistes algatustes peaksid osalema riikide esindajate rühm ning teaduslik ja tehniline nõuandekogu. || Juhatus, ühisettevõte

Eksperdirühm tunnustab, et ühisettevõte Clean Sky on edukalt tekitanud ettevõtete seas suurt huvi; tööstusüksuste osalus on tublisti suurem kui seitsmenda raamprogrammi koostööprojektides keskmiselt. Siiski märgib eksperdirühm, et kuigi VKEde osalemine on märkimisväärselt suur, peetakse ühisettevõtet Clean Sky siiski suurtööstuseks ja suurtehnoloogiaks ning seetõttu soovitab ta avaldada veebisaidil ja eriväljaannetes VKEdega seotud edulugusid. || Ühisettevõte

Tegevuse kvaliteet ||

Eksperdirühm tunnistab tehniliste külastuste ja tehnilisi esitlusi sisaldavate koosolekute lisaväärtust, kuna nendega saadakse põhjalikumaid teadmisi ja need võimaldavad rakendada eesmärgi hindamisel sügavamat analüüsi. Ta peab seda peamiseks vahendiks tehniliste arengute kvaliteedi hindamisel ja soovitab muuta kohapealsed külastused kontrolliprotsessi lahutamatuks osaks. || Ühisettevõte

Projektikonkursside kvaliteet ||

Kui ühes integreeritud tehnoloogia tutvustusvaldkonnas esitatakse suur hulk ettepanekuid, soovitab eksperdirühm jagada kohustusi paindlikult, et optimeerida ühisettevõttes kaasnevat töökoormust. || Juhatus, ühisettevõte, tulevased avaliku ja erasektori partnerlused

Välja on pakutud, et teemad võiksid sisaldada võimalust esitada uuenduslikum lähenemisviis, mis annab samad tulemused, mida on kirjeldatud teemas. || Ühisettevõte, tulevased avaliku ja erasektori partnerlused

Integreeritud tehnoloogia tutvustusvaldkondade tehnilistesse läbivaatustesse soovitatakse lisada süstemaatiline projektikonkursside läbivaatus, et kontrollida projektikonkursside kõrget kvaliteeti ja seda edendada. See tekitaks selge seose projektikonkurssi teema ja integreeritud tehnoloogia tutvustusvaldkonna eesmärkide vahel, parandades seeläbi tehnilise tegevuse suunatust. || Ühisettevõte, Euroopa Komisjon, tulevased avaliku ja erasektori partnerlused

Eksperdirühm märgib, et mõnel juhul on alltöövõtjate halb valik andnud asjaomastes projektides halbu tulemusi. Seetõttu soovitab ta ühisettevõttel uurida võimalusi alltöövõtjate valimise protsessi täiustamiseks. || Ühisettevõte, tulevased avaliku ja erasektori partnerlused

Intelligentne jäigatiivaline õhusõiduk ||

Eksperdirühm soovitab võtta lennukatseid arvesse kohe integreeritud tehnoloogia tutvustusvaldkonna alguses. Seda peetakse vajalikuks sammuks, mis jääb kõrvale projekti käivitamisel, kuid on väga vajalik projekti edukuse jaoks. || Ühisettevõte

Suurte integreeritud tehnoloogia tutvustusvaldkondade korral soovitatakse hakata kohe projekti algusest süstemaatiliselt kasutama tööstusprojektide juhtimise metoodikat. || Ühisettevõte

Soovitatav on tagada osalejate kindel osalemine, leida viise osalevate ettevõtete huvi ja sihipärase tegutsemise puuduse ennetamiseks ja tagada piisav ressursside eraldamine kõigi poolt. || Ühisettevõte

Eksperdirühm soovitab ühisettevõttel keskenduda ressursside ebapiisava kasutamise riski minimeerimisele ning volitada juhatust motiveerima potentsiaalseid kohustusi mittetäitvaid partnereid. || Ühisettevõte

Järgmiste etappide teadusuuringud, millega viiakse tehnoloogiad tasemele TRL6, peaksid sisaldama järgmisi etappe: toimimisvalmidus, projekteerimisvalmidus, tegevusvalmidus (peamiselt vastupidavus, stabiilsus jms), tootmisvalmidus. Eksperdirühm usub, et see soovitus on kohaldatav kõikide suurte integreeritud tehnoloogia tutvustusvaldkondade suhtes. || Ühisettevõte, tulevased avaliku ja erasektori partnerlused

Keskkonnasäästlikud tiivikõhusõidukid ||

Eksperdirühm julgustab partnereid ja projektijuhte tooma rohkem selgust ja järjepidevust esitatud andmetesse ja eeldustesse, mida tehakse keskkonnaeesmärkide hindamisel seoses ACARE eesmärkidega. || Ühisettevõte

Süsteemid keskkonnasäästlike operatsioonide jaoks ||

Eksperdirühm soovitab hoolikalt jälgida ja rakendada varajase hoiatamise mehhanisme kriitilise tähtsusega tegevuse jaoks, mis on keskkonnasäästlike operatsioonide süsteemide edukuse määravad tegurid. || Ühisettevõte

Keskkonnasäästlike operatsioonide süsteemide kasulikkus on esitatud lennuetapi kohta. See teeb integreeritud tehnoloogia tutvustusvaldkondade vahelise võrdluse kõige lubavamate tehnoloogiatega seoses raskeks. Seetõttu on eksperdirühm nõus tehniliste läbivaatamistega, mis käsitlevad keskkonnasäästlike operatsioonide süsteemide keskkonnakasude mõõtmissüsteemide kooskõlastamist teiste integreeritud tehnoloogia tutvustusvaldkondadega. || Ühisettevõte, tulevased avaliku ja erasektori partnerlused

Mõne seadme tutvustustegevus on ette nähtud ühel katseplatvormil. Koostada tuleb tagavaraplaan katseplatvormiga seotud viivituste puhuks. || Ühisettevõte, tulevased avaliku ja erasektori partnerlused

Keskkonnasäästlikud mootorid (SAGE) ||

Tungivalt soovitatakse uurida võimalusi käigukasti katsetamiseks (koos AVIOga), et vähendada sellega seotud riski. || Ühisettevõte

Täpsustada tuleb kolmandate isikute juurdepääsutingimusi tulevasele käigukasti testimise seadmele. || Ühisettevõte

Selgitada ja kinnitada tuleb SAGE 4 näidise kavandamise ja tehnoloogiaga seotud aspektid. || Ühisettevõte

Mis tahes ettepanekut lahjasegumootori lennukatse kohta ühisettevõtte Clean Sky ajakava raames tuleks täpsustada ajakava ja rahastamise suhtes. || Ühisettevõte

Keskkonnasäästlik projekteerimine ||

Soovitatav on kontrollida, et lennukikere keskkonnasäästlikul projekteerimisel võetakse arvesse teistes valdkondades, näiteks autonduses, ning arenevas lammutamise ökosüsteemis saadud õppetunde. || Ühisettevõte

Süsteemide keskkonnasäästliku projekteerimise sisu arvestades soovitatakse tagada järjepidevus ja kontrollida, et ei esineks elektriga seotud lünki ega kattumisi keskkonnasäästlike operatsioonide süsteemide ja keskkonnasäästlike piirkondlike õhusõidukite / keskkonnasäästlike tiivikõhusõidukite integreeritud tehnoloogia tutvustusvaldkondade vahel. Olemas on sünergia ja vastastikuse rikastamise võimalused. || Ühisettevõte

Tehnoloogiline hindamisvahend ||

Eksperdirühm ei ole teinud kindlaks selgeid mõõdetavaid eesmärke kasutusea hindamise jaoks. Ühisettevõttel Clean Sky soovitatakse käsitleda praegustes ja/või tulevastes teadusuuringutes kasutusea kasulikkuse hindamise meetodeid ja mõõtesüsteeme. || Ühisettevõte

Õhusõidukite mudelites kasutatud lahendus, täpsus ja eeldused võivad mõjutada nende esinduslikkuse ja täpsuse kontrollimist. Eksperdirühm soovitab, et õhusõidukite mudelid oleks võimalikult läbipaistavad teadaolevate standardite suhtes. || Ühisettevõte, tulevased avaliku ja erasektori partnerlused

Tehnoloogia hindamisvahendi infosüsteemi kestus tuleb viia kooskõlla tehnoloogia hindamisvahendiga tehtavate hindamiste kestusega. Seda on vaja viimaste hindamistulemuste ja nende mõju salvestamiseks. || Ühisettevõte, tulevased avaliku ja erasektori partnerlused

Õhusõidukite mudelid sisaldavad kõrgtehnoloogiaks valmisoleku madala taseme tehnoloogiaid. Tehnoloogia hindamisvahendi eesmärk on siiski hinnata valmis ja kõige paljulubavamate tehnoloogiate mõju ning tehnoloogia hindamisvahendit tuleks kasutada sihipärasemalt. || Ühisettevõte, tulevased avaliku ja erasektori partnerlused

Üldised küsimused ||

Ühisettevõttel Clean Sky on programmi lõpus palju maapealseid ja lennututvustusi. Palju tähelepanu tuleks pöörata programmi kõige olulisematele ja edukamatele teguritele. Tutvustuste lähenedes on soovitatav hoolikas seire ja olemasolevate ressursside prioriseerimine vastavalt teha jäänud tööle ja tehnoloogia keskkonnakasulikkusele. || Ühisettevõte, tulevased avaliku ja erasektori partnerlused

Ühisettevõtte Clean Sky peamine eesmärk on kiirendada keskkonnasõbralike tehnoloogiate kasutuselevõtmist ja arendamist järgmise põlvkonna sõidukites. Kuigi on oluline vaadata läbi üldine haldusdokumentatsioon ja tehnilise tegevuse edenemine, on eriti tähtis kontrollida tegelikku arengut partnerite juures. Eksperdirühm soovitab lisada edasistesse hindamistesse kohapealsed tehnilised külastused. Tehniliste külastuste esinduslik valik annab uusi võimalusi arengusuundumuste mõistmiseks ning eri integreeritud tehnoloogia tutvustusvaldkondades saadud tehniliste tõendite ja saadud õppetundide analüüsimiseks. ||

Juhtimise arenemine aastatel 2010–2013 ||

Eksperdirühm soovitab käsitleda projektikonkurssides tõhusamalt integreeritud tehnoloogia tutvustusvaldkondade eesmärke ja toetab ühisettevõtte Clean Sky prioriseerimise raames projektikonkursside programmi üldist korrapärast ülevaatamist tutvustamistegevuse praeguses etapis. || Ühisettevõte, Euroopa Komisjon, tulevased avaliku ja erasektori partnerlused

Eksperdirühmale teeb muret, et paljud tutvustamistegevused on nihutatud ühisettevõtte Clean Sky lõpu poole, ja ta soovitab tagada integreeritud tehnoloogia tutvustusvaldkondade raames ressursside piisava rakendamise. || Ühisettevõte

Teaduslik ja tehniline võrdlemine ||

Eksperdirühm soovitab külmutada eesmärgid ja plaanid nii kiiresti kui võimalik ning jälgida tähelepanelikult intelligentse jäigatiivalise õhusõiduki projektide tehnilist staatust, et hoolitseda selle eest, et enam viivitusi ei tekiks. Integreeritud tehnoloogia tutvustusvaldkond on tõenäoliselt tulnud toime kõige suuremate riskidega, kuid mõni on veel alles. || Ühisettevõte, tulevased avaliku ja erasektori partnerlused

Eesmärgiga minimeerida ohtu, et kavandatud tutvustamisprogrammid ei toimu ühisettevõtte Clean Sky 1 kestuse jooksul, peaksid projektijuhid jätkuvalt pingutama, et rõhutada kõrgemale juhtkonnale ühisettevõtte Clean Sky tehnilist, ärilist ja poliitilist tähtsust, ning hoolitsema selle eest, et projektide jaoks oleks olemas ja eraldatud asjakohane hulk ressursse. || Ühisettevõte, tulevased avaliku ja erasektori partnerlused

Ühisettevõtte Clean Sky projektijuht peaks kontrollima uusi tulemusi ja projektikonkursside teemade potentsiaalselt rakendamist, et teha kindlaks võimaluste suurenemine kogu ühisettevõtte Clean Sky raames. || Ühisettevõte

Rohkem tuleks arvesse võtta ühisettevõtte Clean Sky programmi kasulikkuse hindamist teiste asjakohaste programmide tehtud panuste seisukohast ning seda, kuidas saab jagada kasu sidusrühmadega väljaspool erialast teaduslikku/tehnilist ringkonda. || Ühisettevõte, Euroopa Komisjon, tulevased avaliku ja erasektori partnerlused

Eksperdirühm leiab, et kui SFWA/AI on otsustanud, kas vastassuunas pöörleva avatud rootori näidis kõlbab või ei kõlba, võib olla vajalik korraldada ümber ja selgitada SAGE 1 tulevasi tegevusi ühisettevõtte Clean Sky ajakava raames. || Ühisettevõte

FCH ühisettevõte

Soovitus || Vastutav organ

Programmi juhtimine, ülesehitus ja haldus ||

Programmi juhtimisega tuleb tagada: et otsuste tegemine oleks kiirem; et programmi ja teadmiste juhtimisele eraldataks rohkem ressursse ja et erasektori osalus oleks jätkuvalt võrreldav ELi jõupingutustega. Tegevdirektoril peaksid olema suuremad volitused; haldusfunktsioone tuleks jagada teiste ühisettevõtetega ja/või viia tagasi komisjoni talituste pädevusse; komisjon peaks kokku leppima mehhanismi selle tõestamiseks, et tööstusharu kasutab oma teadusuuringute ja varajase kasutuse kulude jaoks kaugelevaatavaid eesmärke. „Horisont 2020” raames tuleks kehtestada lepingulised eesmärgid avalduse esitamisest uuringutoetuse saamiseni kuluva aja järkjärguliseks lühendamiseks. || Euroopa Komisjon, juhatus

Teadusuuringute strateegia FCH ühisettevõtte jätkamiseks „Horisont 2020” raames peaks keskenduma konkreetsemalt kolmele põhiprintsiibile: kooskõlastamine ELi poliitikaga; valdkonnad, kus Euroopa on saavutanud või suudab saavutada juhtpositsiooni; kohandumine valdkonna muutuvate vajadustega. || Juhatus, nõuandvad organid

Elektri säilitamine ja kulutõhus lõppkasutus koos vesiniku tootmisega taastuvatest allikatest peaksid olema energeetika samba prioriteedid; on vaja värvata lisaisikuid (nt võrguoperaatoreid). Tuleks maksimeerida sünergia ja seosed teiste programmidega kogu väärtusahela ulatuses (nt materjalide täiustamine ning tootmise ja töötlemise täiustamine, keskkonnasäästlikud sõidukid, SET-kava Euroopa tööstusalgatused (nt arukad võrgud)). 6–10 % FCH ühisettevõtte eelarvest tuleks eraldada läbimurde saavutamisele suunatud teadusuuringutele. || Juhatus, programmiamet

Tugevdada tuleks muutustega kohanemise suutlikkust. Programmi tulemusi tuleks kasutada tõhusamalt sisendina iga-aastases ja mitmeaastases rakenduskavas. Paralleelselt sidusrühmade usalduse säilitamisega pikaajalise visiooni suhtes tuleks püüda paremini lõimida tööstuse huve teiste sidusrühmade huvidega teaduskogukonna, nõuandvate organite ja piirkondlike esindusorganisatsioonide ühiste seminaride kaudu. || Programmiamet, tööstusrühmitus

Teatavad teadusvaldkonnad tuleb tõsta tähtsamale kohale: FCH ühisettevõte peaks välja töötama eeskirjade, reeglite ja standardite strateegia, sealhulgas rahvusvahelised mõõtmed kõikides ühisettevõtte äritegevustes, milles kõik (tööstusrühmitus, teadusrühmitus, riikide esindajate rühm, komisjon) on kokku leppinud ja mis põhinevad Teadusuuringute Ühiskeskuse ressurssidel. || Programmiamet, juhatus

VKEde osalemist tuleks suurendada finantstagatiste kava kaudu sarnaselt raamprogrammiga ning sidudes teadusprojektid riskijagamisrahastust eraldatava riskikapitaliga, et luua uusi ja innovaatilisi Euroopa ettevõtteid ja äriühinguid. || Euroopa Komisjon

Tehnoloogia seire ja poliitiline toetus ||

Ühisettevõte peaks rakendama üksikasjalikku tehnoloogia seire menetlust, mis on kohandatud vastavaks projekti, programmi ja poliitika tasandile. Tulemusi tuleks kasutada teadusprogrammide kohandamiseks, need tuleks teha kättesaadavaks SET-kava raames ja neid tuleks kasutada poliitilise toetuse saamiseks. || Programmiamet

Tulemuste ulatuslikum avaldamine ja levitamine on väga oluline. Tulevased ettepanekud peaksid kohustuslikus korras sisaldama avaldatavate peamiste tulemusnäitajate loetelu ja hindamistel tuleks karistada vähese avaldamise eest. Olemasolevate projektidega seoses tuleks julgustada jagama tagantjärele mõningaid tulemusi. FCH ühisettevõte peaks selleks kasutusele võtma nn puhtad ruumid. || Programmiamet

Poliitikaga tegelevad peadirektoraadid komisjonis peavad suurendama FCH tegevusega seotud avaliku poliitika selgust ja nähtavust (nt saastevabad sõidukid, energia salvestamine). Teaduslike tõendite transpordi- ja energeetikapoliitikasse lõimimise menetlused peaksid olema läbipaistvad ja tõhusad ning kõikides valdkondades ühtsed. || Euroopa Komisjon, programmiamet

Koostöö liikmesriikide ja piirkondadega ||

Liikmesriikide osalemist programmis tuleb suurendada. Riikide esindajate rühma mandaati tuleks ajakohastada, et hõlmata strateegilised toimingud, sealhulgas proaktiivne roll suuremahuliste tutvustus- ja rakendusprojektide valikus ja kavandamises ning tehnoloogia seires osalemine; parandada tuleb riikide esindajate rühma ja täitevameti vahelist teabevahetust; liikmed peavad olema selgemalt seotud riikliku teadus- ja/või tööstuspoliitikaga; uurida tuleks innovaatilisi lahendusi liikmesriikidepoolse kaasrahastamise jaoks (nt ERA-NETi tegevus või tingimuslik kaasrahastamine konkursside raames). || Euroopa Komisjon, juhatus, riikide esindajate rühm, programmiamet

Suhe piirkondlike ja kohalike asutustega on oluline rakendamise jaoks. Suhted niisuguste organisatsioonidega nagu HyER on olulised transpordi jaoks ja neid tuleks paremini kasutada. Sarnased suhted tuleks luua seoses salvestamise ja infrastruktuuri muude tahkudega. || Programmiamet

Tulevase rakendamise ja projektide suutlikkuse suurendamise finantseerimine on oluline ja selleks on vaja uut rahastamiskorda. Komisjon peaks uurima, kas vesiniku valdkonna infrastruktuuri on võimalik muuta abikõlblikuks struktuurifondide uue riikliku strateegilise võrdlusraamistiku alusel. FCH ühisettevõte peaks valmistuma arendajate toetamiseks, andes nõu finantsvõimaluste kohta, mida pakuvad ELi institutsioonid, sealhulgas EIP, struktuurifondide ja üleeuroopalise transpordivõrgu (TEN-T) laenud ja toetused; kaaluda võib ka konkursside korraldamist rahastatavate projektide ettevalmistamiseks. || Euroopa Komisjon, liimesriigid, programmiamet, juhatus

Teabe vahetamine ja levitamine ||

FCH ühisettevõte peaks võtma eesmärgiks saada Euroopa kõige autoriteetsemaks teabeallikaks kütuseelementide ja vesiniku valdkonnas. FCH ühisettevõtte nähtavust tuleks oluliselt parandada ja selleks tuleks arendada edasi veebisaiti. Eeskirjad eri sidusrühmadele (teaduskomitee, riikide esindajate rühm, komisjoni talitused) programmi käsitleva teabe edastamise kohta tuleks läbi vaadata, et teha kindlaks, kas ühisettevõte saaks edastada rohkem teavet eeskirjade nõuetekohase tõlgendamise piires. Kui see ei ole võimalik, tuleks eeskirju „Horisont 2020” jaoks nõuetekohaselt muuta. || Programmiamet

FCH ühisettevõte peaks toetama sidusrühmade kaasamist, harimist ja koolitamist ka väljaspool oma lähimat ringkonda ning kaasama sellesse protsessi riikide esindajate rühma. || Programmiamet, juhatus

Ühisettevõte IMI

Soovitus || Vastutav organ

Teabevahetusstrateegia ||

Ühisettevõte IMI peab koostama ja võtma kasutusele üksikasjaliku ning selgete ja mõõdetavate eesmärkidega teabevahetusstrateegia, mis on suunatud nii peamistele sidusrühmadele kui ka laiemale üldsusele. || Juhatus, ühisettevõte

Suhted sidusrühmadega ja peamised tulemusnäitajad ||

Lisaks olemasolevatele peamistele tulemusnäitajatele tuleb välja töötada ja mõõta koondatud peamised tulemusnäitajad, et näidata kvantitatiivselt ühisettevõtte IMI mõjusid ja sotsiaal-majanduslikku kasu. || Täitevamet, ühisettevõte

Ühisettevõte IMI peaks tegema täiendavaid pingutusi, et suurendada mitmesuguste tööstusharu esindavate sidusrühmade osalemist. || Täitevamet, ühisettevõte

Ühisettevõttesse IMI 2 tuleks kaasata tööstusharu esindajad teistest tervishoiuga seotud valdkondadest. || Juhatus, riikide esindajate rühm, ühisettevõte

Korraldus ja tõhusus ||

Ühisettevõtte IMI täitevamet peaks otsima lisavõimalusi bürokraatia vähendamiseks ning tagama, et organisatsiooniline struktuur on optimaalne eesootavateks ülesanneteks. || Täitevamet, ühisettevõte

Ühisettevõte peaks üritama maksimeerida oma nõuandvate organite potentsiaali, et saada tuge ülejäänud konkurssidele ja muule tegevusele kõikidel tasanditel. || Täitevamet, ühisettevõte

Ühisettevõte IMI peab kavandama ja välja töötama uued ja paindlikumad rahastamismehhanismid, et tagada praeguste ja tulevaste projektide jätkusuutlikkus, kui see on asjakohane. || Täitevamet, ühisettevõte

Komisjon peaks tagama, et ühisettevõte IMI 2 on läbipaistev ja et selle juhtimine on paindlikum. || Juhatus, Euroopa Komisjon, ühisettevõte

Andmete kättesaadavus ||

Alusandmed tuleks hankida paralleelselt ühisettevõtte IMI 2 käivitamisega, et võimaldada selle toimimist paremini võrrelda ja hinnata. || Ühisettevõte

II LISA. SWOT-analüüsid

Ühisettevõte Clean Sky

TUGEVUSED · Avaliku ja erasektori partnerluse põhiprintsiip on lennunduse valdkonna teadusuuringutes edukalt tõestatud. Ühisettevõte Clean Sky on Euroopa lennunduse keskne element ja seda tunnustatakse kui maailma juhtivat avaliku ja erasektori partnerlust lennunduses. · Olemas on eraldi koostöömudel konkurentsil mittepõhinevate lennundusküsimuste käsitlemiseks. · Tugineb kuuenda ja seitsmenda raamprogrammi tulemustele, ärgitab erasektorit investeerima Euroopa lennundusvaldkonna teadus- ja arendustegevusse. · Väärtuslik toetus ACARE eesmärkidele. Tehnoloogia hindamisvahend on innovaatiline lähenemisviis keskkonnakasude süstemaatilisele hindamisele. Kõrgtehnoloogiaks valmisoleku taseme hindamise saaks võtta kasutusele „Horisont 2020” teistes valdkondades. · Ühisettevõte Clean Sky on hea vahend kokkuleppe saavutamiseks strateegilistes uurimiskavades ja aitab (võib aidata) teadusuuringute eelarvet tõhusalt kasutada. · Teaduslik väljund on kõrgetasemeline ning tööstuse, VKEde ja akadeemikute võrgustik on lai. · VKEde kaasatus ja osalus on suur. Kõige keerulisemate lennundusprobleemide lahendamiseks on koondatud märkimisväärsel määral ressursse ja erialateadmisi kogu teadus- ja arendustegevuse tsükli ulatuses. · Koondatud ressursse toetab paljude eri sidusrühmade vaheline sünergia. · Tõhus juhtimisstruktuur ja nõuandvate organite ennetav osalemine (riikide esindajate rühm ning teaduslik ja tehniline nõuandekogu). · Protsesside ja meetodite kõrge kvaliteet. · Nähtavuse parandamine tulemuste levitamise kaudu teadusajakirjades ja konverentsidel, lennuvaatemängudel ja näitustel. || NÕRKUSED · Peamised tulemusnäitajad ja tehnoloogia hindamisvahend ei ole piisavalt arenenud, et näidata laiemat keskkonnaalast ja sotsiaal-majanduslikku mõju. · Ühisettevõtte Clean Sky täitevameti teadus- ja haldusülesanded ei ole piisavalt tasakaalustatud: - koormavad halduseeskirjad, nõuded ja kontrollid ning - ebapiisavad tehnilised vahendid (ühisettevõtte tasandil) valdkonnaüleste küsimuste lahendamiseks. · Vähene paindlikkus, eriti eelarveküsimustes, eriolukorra eelarve puudumine. · Mõnes integreeritud tehnoloogia tutvustusvaldkonnas ei ole saavutatud kvaliteeti ja tõhusust. · Integreeritud tehnoloogia tutvustusvaldkondades ei kasutata aktiivselt tehnoloogilise hindamisvahendi kaudu saadud tagasisidet. · Ettevõtted ei eralda mõne integreeritud tehnoloogia tutvustusvaldkonna jaoks piisavalt ressursse. · Selgete prioriteetide puudumine ressursside eraldamisel mõne integreeritud tehnoloogia tutvustusvaldkonna projektidele. · Integreeritud tehnoloogia tutvustusvaldkondade vaheline teabevahetus on endiselt ebapiisav. · Koordineerimine riiklike/rahvusvaheliste algatustega on piiratud, mis võib põhjustada ressursside ebatõhusat kasutust.

VÕIMALUSED · Ühisettevõte Clean Sky võib saada platvormiks, millelt ehitada üles ühine Euroopa visioon seoses keskkonnale suunatud teadusuuringutega lennunduses. · Uute rahastamismudelite väljatöötamine. · Ulatuslikumat sotsiaal-majanduslikku ja keskkonnaalast mõju käsitleva teabe edastamine ka lennunduse sidusrühmadest laiemale üldsusele. · Teiste tööstusvaldkondadega seotud sünergia ja võimaliku ristkasu uurimine. · Soodsa keskkonna loomine 2. tasandi sarnastele projektidele ELi järgmise teadusprogrammi raames. || OHUD · Negatiivne maine peamiste sidusrühmade seas. · Prioriteetide puudumine põhiressursside eraldamisel peamiste osaliste (liikmete) poolt, mis tekitab lõputult probleeme: käsitlusalade muutumine, ajakava muutumine… · Lennundusturu vajadustes toimuvate peamiste muutuste tähelepanuta jätmine. · Muutused Euroopa tööstuse struktuuris, st uued omanikud või ühisettevõtted.

FCH ühisettevõte

TUGEVUSED · Avaliku ja erasektori partnerluse põhiprintsiipi on FCH ühisettevõtte teadusuuringutes edukalt tõestatud. · Ühisettevõte on loodud Euroopa kütuselementide ja vesiniku valdkonna keskse osana. · FCH ühisettevõte on osutunud heaks vahendiks kokkuleppe saavutamiseks strateegilistes uurimiskavades ja võib aidata teadusuuringute eelarvet tõhusalt kasutada. · Tööstus- ja teadusrühmituse raames on loodud tugevad kogukonnad. · Tagatakse stabiilne tööstuse juhitud areng pikaajaliste eesmärkide suunas vaatamata muutlikele majandustsüklitele. · Muljetavaldav ressursside ja erialateadmiste koondamine. · Saavutatud on kriitiline mass autodega seotud rakenduste valdkonnas. · Stabiilne eelarve pikaajaliseks arenduseks, mis äratab huvi erasektoris. · Tugev sidusrühmade kaasatus, eriti tööstuse osalemine ja teadusrühmituse koostöö. · Juhtimine on paigas ja toimib. · Projektikoordinaatorid hindavad projektijuhtimist positiivselt. || NÕRKUSED · Koormavad halduseeskirjad, nõuded ja kontrollid. · Ressursside mitteoptimaalne kasutamine ning teadus- ja haldustöötajate tasakaalu puudumine. · Projekti rahastamismäärad on väiksemad kui raamprogrammi määrad ja ei ole prognoositavad. · Tagatisfondi puudumine nõrga finantsseisuga VKEde hõlmamiseks. · Puudub ühtne lähenemisviis paiksetele rakendustele ja eelturgudele. · Puudub koordineerimine riiklike programmidega; liikmesriikide osalemine ja panustamine FCH ühisettevõttesse on ebaühtlane. · Kohanemisvõime ei ole piisav aegunud eesmärkide ümberkorraldamiseks. · Vähene teabevahetus FCH ühisettevõtte ja raamprogrammi peamise teadusprogrammi vahel. · Ebapiisav suunatud teabevahetus ning strateegiate ja jõupingutuste levitamine ning vähene nähtavus. · Ebapiisav seire ja teadmiste juhtimine projekti, programmi ja poliitika tasandil. · Töö valdkonnavahelise tegevusega ei ole hästi edenenud.

VÕIMALUSED · Toetada energeetikat, transporti ja kliimamuutusi käsitlevas poliitikas kindlaks tehtud ELi sotsiaalprobleemide lahendamist. · Luua Euroopale juhtpositsioon suure potentsiaaliga arenevas valdkonnas. · Luua tõeline kooskõla piirkondlike, riiklike ja Euroopa algatuste vahel. · Suurendada nähtavust, mis tooks juurde uusi osalisi ja tekitaks poliitilist toetust. · Edendada parimat tava ja suurendada teadlikkust tehnoloogiast üldsuse ja Euroopa poliitikakujundajate seas. · Luua ühine visioon ja teabevahetus osalejate ja toetusesaajatega. · Stimuleerida kütuseelementide ja vesiniku valdkonna tehnolooga koordineeritud suuremahulist kasutuselevõtmist ja suutlikkuse suurendamist. · Elektriakuga töötavate sõidukite piirangud võivad nihutada tööstuse ja poliitilise huvi kütuseelemendiga sõidukitele. · Suuremahuline taastuva elektri lõimimine, kus vesinikku kasutatakse energia salvestamise vahendina. · Suhtlemine teiste tööstusharudega võib tekitada uusi võimalusi ettevõtetele, sealhulgas VKEdele. · Sünergia ja vastastikune mõju teiste programmidega kogu väärtusteahelas. || OHUD · Madalad energiahinnad ja ebapiisavad poliitikameetmed. · Rõhuasetuse muutumine ELi kliima, energeetika ja konkurentsivõimega seotud poliitiliste eesmärkide puhul. · Suutmatus hankida tarnijale ja infrastruktuuritööstusele vajalikke investeeringuid. · Lahendamata tehnilised takistused, eriti seoses toimivuse ja kuludega. · ELi konkurentsivõime puudumine või mahajäämus võrreldes Aasia ja Põhja-Ameerikaga lähitulevikus. · Eksporditurgude suletus (nt Aasia). · Suutmatus kehtestada asjakohaseid stiimuleid turuletoomiseks. · Poliitilise toetuse puudumine kütuseelementide ja vesiniku valdkonna puhul. · Lõppkasutajatepoolne vähene heakskiit, mis tuleneb õnnetustest ja/või suutmatusest teavitada ühiskonda ühisettevõtte kasulikkusest. · Pikaajaline majanduslik/finantsiline madalseis võib põhjustada üldsuse ja/või erasektori huvi kadumise. · Konkureerivate tehnoloogiate läbimurre. · Koordineerimata ja isoleeritud näidised ELis, liikmesriikides ja piirkondlikul tasandil, mille puhul ei võeta arvesse tootearendust, turustatavust ja suutlikkust saada kaubanduslikuks tooteks.

Ühisettevõte IMI

TUGEVUSED · Tunnustatud kui maailma juhtiv avaliku ja erasektori partnerlus tervishoiu valdkonnas, eriti USAs. · Ainulaadne koostöömudel konkurentsiga mitteseotud meditsiiniliste vajaduste käsitlemiseks (turuhäirete lahendamine). · Ärgitab erasektorit investeerima Euroopa bioloogiliste ravimite teadus- ja arendustegevusse. · Teaduslik väljund on kõrgetasemeline ja akadeemikute, VKEde ja tööstuse võrgustik on elav. · Suurendatud on usaldust paljude oluliste sidusrühmade, sealhulgas reguleerimisasutuste seas. · Kõige keerulisemate tervishoiualaste vajadustega seotud probleemide lahendamiseks on olemas kriitiline mass terve teadus- ja arendustegevuse tsükli ulatuses. · Koondatud ressursse toetavad sünergiad paljude eri sidusrühmade vahel. · Tööstuse juhitud algatus koos tugeva toetusega EFPIA ettevõtete tegevjuhtidelt ja keskendumine reaalsetele tulemustele. || NÕRKUSED · Selge suunatud teabevahetusstrateegia puudumine, vähene nähtavus. · Peamised tulemusnäitajad ei ole piisavalt arenenud, et näidata laiemat sotsiaal-majanduslikku mõju. · Ebapiisavad soodustused VKEdele ja EFPIAsse mittekuuluvate ettevõtete osalemisele. · Protsessid ja eeskirjad on endiselt liiga bürokraatlikud. · Nõuandvad organid ei rakenda kogu oma potentsiaali. · Liikmesriikide vähene osalus, mistõttu puudub kooskõla liikmesriikide poliitika ja strateegiatega. · Teadus- ja haldusülesannete tasakaalustamatus ühisettevõtte IMI täitevametis, mis osutab vajadusele uute oskuste järele. · Kõik EFPIA ettevõtted ei osale. · Projekti jätkusuutlikkuse kavandamine on puudulik.

VÕIMALUSED · Suurema tähelepanu pööramine vananeva elanikkonna tervishoiuvajaduste täitmisele, kuna sellel on suur sotsiaal-majanduslik mõju. · Toetuda ühisettevõttele IMI kui tõestatud mudelile sidusrühmade, nt patsientide, reguleerimisasutuste osalemise elavdamiseks ja sellest õppida. · Ühisettevõtte IMI kui ühise visiooni loomise platvormi potentsiaali maksimeerimine, nt tervishoiupoliitika valdkonnas. · Haarde laiendamine ja ELi-väliste investeeringute ligimeelitamine seoses bioloogiliste ravimite alase teadus- ja arendustegevusega. · Teiste võimalike rahastamisvõimaluste, nt riskikapitali ja/või EIP laenude mõju suurendamine. · Bioloogiliste ravimite alase teadus- ja arendustegevuse keskkonna muutmine veelgi paremaks kitsaskohtade kõrvaldamise või nt kliiniliste katsete protsesside täiustamise kaudu. · Teiste valdkondade ja sidusrühmade, nt maksjate, tervisetehnoloogiate hindamiste kaasamise võimaluse uurimine. · Uute rahastamismudelite väljatöötamine tulemuste uurimiseks ja jätkusuutlikkuse parandamiseks. || OHUD · Poliitilise toetuse vähenemine ühisettevõttele IMI. · Tasakaaluprobleemid konkurentsieelse ja konkurentsiga seotud tegevuse piiride puhul. · Kooskõlastamise puudumine riiklike algatustega, mis viib ressursside ebatõhusa kasutamiseni. · Konkureerimine teiste avaliku ja erasektori partnerlustega üle maailma, mis vähendab ettevõtete huvi. · Kasvav regulatiivkoormus ning hinnakujundamise ja hüvitiste kavade rangemaks muutumine. · Ühisettevõtte IMI põhitöötajate kaotamine. · Majandusseisak, mis tekitab puudusi rahastamises. · Negatiivne maine peamiste sidusrühmade (patsiendid, maksjad, reguleerimisasutused) seas. · Konkurentsieelise kaotamine uute tärkava turumajandusega riikide (nt Hiina, Brasiilia) ees. · Maine halvenemine ja toetuse vähenemine ELis tulemuste puudumise tõttu. · Poliitilise toetuse vähenemine ühisettevõttele IMI

III LISA. Eksperdihindamiskomisjonide koosseis

Eksperdihindamiskomisjonide liikmed || Ühise tehnoloogiaalgatuse raames asutatud ühisettevõte

QUENTIN, Francois (esimees) (Prantsusmaa), ettevõtte HUAWEI France juhatuse esimees ja HUAWEI kontserni nõuandekogu liige, peaministri nõuandekogu liige. || CS

BROUCKAERT, Jean Francois (raportöör) (Belgia), Belgia von Karmani hüdrodünaamika instituudi (VKI) turbomasinate ja ajamite osakonna professor. || CS

Ivonne HERRERA (Norra), ettevõtte SINTEF ICT tarkvaraprojekteerimise ohutuse ja turbe osakonna vanemteadlane, rohkem kui 20 aastat kogemust lennundustehnika, hoolduse, lennuliikluse juhtimise ning lennunduse ja nafta- ja gaasitööstuse ohutusanalüüside valdkonnas; 2010. aasta esimese vahehindamise eksperdirühma liige. || CS

Enzo BERTOLINI (Itaalia), Clément Fillietrozi fondi direktor, Valle d’Aosta astronoomilise observatooriumi ja planetaariumi juhtimine (astrofüüsika uurimine ning teaduse tutvustamine õpilastele ja üldsusele); 2010. aasta esimese vahehindamise eksperdirühma liige. || CS

Anneli Ojapalo (esimees) (Soome), ettevõtte Ojapalo Consulting Oy tegevdirektor ja Soome kütuseelementide programmi (2007–2013) koordinaator. || FCH

Nigel Lucas (raportöör) (Ühendkuningriik), sõltumatu konsultant, rohkem kui 30 aastat kogemusi energeetikavaldkonnas; keskkonnaressursside halduse ameti endine tegevdirektor ning keskkonnatehnoloogia kuningliku kolledži professor. || FCH

Helge Holm-Larsen (Taani), praegu VKE TEGnology tegevdirektor, varem ettevõtte Topsoe Fuel Cell A/S direktor. || FCH

Dirk De Keukeleere (Belgia), sõltumatu konsultant transpordi ja energeetikatehnoloogia küsimustes, Flaami tehnoloogiliste uuringute instituudi kütuseelementide, autode ja energeetika valdkonna endine teadlane/juhataja. || FCH

Jackie Hunter (esimees) (Ühendkuningriik) ettevõtte OI Pharma Partners Ltd tegevjuht. Tema ettevõte on aidanud ettevõtetel ja organisatsioonidel välja töötada avatud innovatsioonistrateegiad ja toetanud nende rakendamist, eriti loodusteaduste teadus- ja arendustegevuse valdkonnas. Varem oli Jackie Hunter ettevõtte GlaxoSmithKline asepresident ja EFPIA teadusdirektorite rühma esimees. GSKs saavutas tema äriüksus 17 ravimikontsepti õigeks tunnistamise. Ta on kuulunud ravimitealase teadus- ja arendustegevuse rahvusvahelistesse komiteedesse ja poliitikarühmadesse. Riikliku ettevõtte tegevjuhtkonda mittekuuluva direktorina ning akadeemikute ja teiste organisatsioonide usaldusisiku/juhatajana on tal laialdased teadmised paljudest sidusrühmadest. || IMI

Marcin Szumowski (raportöör) (Poola), ettevõtte OncoArendi Therapeutics president ja tegevjuht, BTM Mazovia asutaja. Pärast edukat karjääri teadlasena Ameerika Ühendriikides on Marcin Szumowski osalenud tehnosiirdes ja idufirmades alates 2000. aastast ning on olnud kolme idufirma kaasasutaja ja juht, sealhulgas praeguses börsiettevõttes Medicalgorithmics S.A, kus ta töötas aastatel 2005–2010 presidendi ja tegevjuhina. Alates 2001. aastast on ta olnud rahvusvaheliste suhete ja projektijuhtimise osakonna juhataja Nencki eksperimentaalbioloogia instituudis. Ta oli Euroopa Komisjoni ühisettevõtte IMI 2 mõjuhindamisel abistanud sõltumatu eksperdirühma liige. || IMI

Tom Andersen (Taani) on Euroopa Investeerimispanga Kairos asuva Lähis-Ida piirkondliku kontori juhataja ja sõltumatu konsultant. Veel aasta tagasi oli ta Euroopa Investeerimispanga majandusnõuniku asetäitja ning spetsialiseerus teadus- ja arendusprojektide ja projektide finantstoimingute majandusliku elujõulisuse hindamisele ravimi- ja keemiatööstuses. Varem töötas ta omandamiste ja sundlikvideerimiste valdkonnas tööstuskonglomeraadis ning ELis asuvas ravimiettevõttes Novo Nordisk, kus ta hindas arengusuundumusi ravimite leiutamises ja ettevõtte arendusosakonnas ning koostas vastavaid aruandeid. Ta kuulus ühisettevõtte IMI esimese hindamise sõltumatusse eksperdirühma. || IMI

Bart Wijnberg (Madalmaad) – enne pensionile jäämist töötas Bart Wijnberg Madalmaade tervishoiu-, hoolekande- ja spordiministeeriumis, kus tema pädevusvaldkonda kuulusid seitsmenda raamprogrammi seisukohast tähtis WHO aruanne prioriteetsete ravimite kohta Euroopas ja maailmas, ning Madalmaade avaliku ja erasektori partnerluse Top Institute Pharma (TI Pharma) loomine. Ta kuulus ühisettevõtte IMI liikmesriikide, kandidaat- ja ühinenud riikide kontaktrühma ja ühisettevõtte IMI esimese hindamise sõltumatusse ekspertide rühma. || IMI

Maria Rosaria Di Nucci (Itaalia) on Berliini vabaülikooli keskkonnapoliitikauuringute keskuse vanemteadlane ja sõltumatu konsultant. Ta on töötanud keskkonna- ja energeetikapoliitika ja poliitika hindamise valdkonnas üle 25 aasta ja on osalenud mitmetes ELi algatustes. Konkreetsemalt on ta spetsialiseerunud mõjuhindamisele. Dr Di Nucci töötab eksperthindajana Euroopa teadusuuringute ja innovatsiooni peadirektoraadi rahastamisorganisatsioonides ja Euroopa Komisjonis. Ta osaleb ühise eksperdina ka ühisettevõtte Clean Sky ning FCH ühisettevõtte hindamises. || CS, FCH, IMI